Taneman se epele riyah andik cem-macem jeni menyerang kiyah. Roma eghebey pertahanan dheri taneman riya. Benyak taneman se bisah ghun nyerrang ning bheris e dimman ka'bhungkaan riyah bedeh, tapeh bedeh taneman se bisah nyerranh sampek 3 bheris ning samping kanan ben kirinah. Ghebey nanem taneman se andik kekuatan menyerang bhegus, pemain kodduh ngalak point se kaluar dheri mataareh. Sajen benyak poinnah, sajen benyak kiyah taneman se bisah e anghuy ghebey melindungi roma. Zombienah benyak kiyah jennisseh. Bedeh zombie se jhelennah lambat, bedeh se santak. Bedeh se sambih ajhelen ben bedeh se sambih lari. Bedeh se anghuy balon kiyah.  Game riyah olle rating bhegus dheri benyak oreng.


Wisata se ramme neng Jaba Temor, bada wisata se anyama Water Park. Water Park andi’ bannya’ kennengngan. Bada Waterpark 1, bada waterpark 2 sampe’ tello’. Neng tello’ kennengngan ajiya dha-bhidha. Bada se lengkap, bada se enja’. Mon se settong, ghun en-maenan biasa. Mon se duwa pada keya. Se nomer tello’ ajiya ghenna’. Bada keban-keban se dari manca naghara. Neng dissa banne ghun edatenge oreng towa se la dibasa. Waterpark bisa edatengnge na’-kana’ ngoda otaba se ghi’ nyoso. Karces maso’en waterpark cem-macem. Moseman. Kadhang pettong polo lema’. Kadhang sampe’ satos saghame’. Mon se larang arowa biasa epakalowar dhing liburan otaba neng bakto neng tellasan. Kene’ ngoda’ cora’ arghana pada.


Oreng jheman satiyah, se parak kabhieh andik andorid se bisah e angghuy a foto. Benyak oreng se bisah dheding fotografer. Angghuy kamera deri hp apaan bhein bisah ngaselaghi foto se bhegus. Satiyah mon terro dhedieh fotografer tak cokop ghun andik kamera, polanah a modal kamera HP bhein la bisah dhedih fotografer. Fotografer satiyah koduh ngerteh kiyah caranah ngedit foto maghebey foto se ngeblur dhedih jelas otabeh mabhegus pencahayaan hasel fotonah. Editing foto riyah bahkan sampek bisa ngedit se jeddut dhedih koros. Ning internet, benyak oreng se ajher dhekremmah makle bisha a foto s ebhegus tapeh angghuy kamera se biasah bhein apapole angghuy kamera HP biasah.


Sittong areh, seoreng binek anyamah Sari teppak nikmatin hobi fevoritteh, ajiah mecah buku. Ajiah tojuk neng bebenah kak-bhungka'an se narek perhatiannak. Dheng-bedheng seoreng kancanah deteng ben atanyah apah se teppak e lakonen Sari. Sari ajeweb, Engkok teppak nikmatin tang hobit, ajiah mecah." Kancanah Sari ketelak terkesan ben ngocak, "Wah, ajiah kadik eng lebur. Apah judul buku se hedeh becah?" Sari metaoh bukunah dek kancanah sambih nyeweb, "Engkok mecah buku se judullah 'Ceretah-ceretah Inspiratif deri Reg-oreng Sukses'." Kancanah Sari mesem terus ngocak pole, "Boh, kadik eng menarik. Engkok kiah terro andik hobi akadik jiah." Sari beles mesem ben ngocak, "Iyeh, kabbhi oreng mesteh andik hobi bik-dhibik edeng se dhe-bhidhe."


Mun engko` beberapa taon riya ra kera ye tello taonan riya, e bakto santai senneng mun nengghu drakor. Molae dari drakor se la pernah etengghu gi` e tengghu pole. Jhet tade` bhusenna ka drakor, gus bhagus dramana. Mun ta` nga`ruwa ye nengghu komedi. Engko` paleng senneng jhet negghu tayangan etambhang kaluar bengko. kecuali mun la ce` bhutohna kaluar ye bhuru jhe` kadimma. Biasana ye ka tase` bi` keluarga. Paleng enje` ka tase` se semma`na bengko, nyamana Pelabuhan Jangkar. Salaen kennenganna kapal feri, jeriya e bagiyan temorra dhaddhi kennengan wisata se gratis. Aengnga gi` bherseh. Bede reng majeng ben nak kanak se mandi. Biasana rammi mun minggu sore pas bannya` kiya reng jhajjhualan. Tape mun terro bhagusa ben menikmati tase`, engko` pas nganggur ajhalan e bakto lagghu bi` tang Bapak, mun tang Ebok ben alek ye alako.


Staf administrasi ajiah peran se penting neng perusahaan. Polanah jiah posisi riah selalu e sareh bik perusahaan. Make sala sittong lingkup lakonah ajiah ngurus jedwel meeting otabeh ijhin ngenjhem ruangan, tapeh hal kadik jiah justru penting ghebey perusahaan. Polanah mon adek se ngurus hal hal kadik jiah bisa e pasteaghi meeting lok kerah ajhelen sama sekaleh. Mangkanah selalu siapaghi kabbhi kemungkinan otabeh skenario ghebey nyiasati situasi se lok keduga. Jedwel atasen kodhu e kuasain sepenuhnya, biasanah mon perusahaan le ngangghuy basis sistem online maka kabbhi jedwel bisa masuk dek kalender elektronik kabbhi oreng. Para bos kiah bisa ngakses jedwelleh dhibik.


Heran bhein manabi nak kanak bhejik se omorrah neka lok dhepak 5 taon la ampon penter amaen hp ban mecek saghalannah. Bisa jughan se amaen ML otabah la a maen WA makeh keng coman mecek pessen suarah jaruah. Kalabhan dhari paneka, lantaran badhannah hp daddhi hal se negatif bhegi nak kanak. Sebab bedennah jyah nak kanak bisa maghabay kecanduan se ekadhimmah hal jareah tantonah agangghu ka pola pamekkeran ban carah neka tombhu daddhi nak kanak se katerghantongan ka bharang. Tantoh, hal neka kodhu e peraten aghin bhag sampeyan parah reng seppo se eka'dhimmah jyah lakaran daddhi tetek fokus dhalem ngadidhik nak kanak. Se eka'dhimmah hal epon tantonnah lakar kodhu dhari reng seppo ghallun.


Muhammad Husni Thamrin. Oreng bannya’ kennal ka dhibi’en dari nyamana. Nyamana esaba’ neng sala settong jhalan neng Jakarta. Nyatana Thamrin areya pahlawan. Oreng se bannya’ merri’ manfaat ka oreng bannya’. Otamana ka oreng se ta’ andi’ se bada neng pengghirra Jakarta, Betawi. Kadhaddhiyan jiya elakone dhibi’ neng bakto Indonesia ghi’ ekowasae Balandha. Mon reng towa lake’en Thamrin areya, asalla lakar dari Balandha. Paleng dari jiya Thamrin bannya’ ajhar ka tengkana oreng Balandha ka oreng Indonesia. Dari dissa keya Thamrin mabangal jha’ dhibi’en bada neng jhalan se bhender. Ta’ tako’ eyokom bi’ oreng Balandha. Maske dayya, Thamrin pangghun dhaddhi oreng se ekennal bi’ bannya’ oreng marghana andi’ ate se bhagus tor bisa macelleb atena oreng se bada neng seddhi’en.


Mon acaca kualitas, kabbhi oreng pasti setuju mon bahan bakar se lebbi larang riyah kualitas bahan bakarrah lebbi bhegus dheripada mon bensin se mode. Bahan bakar se lebbi mode riyah, andik RON otabeh Oktan se lebbi rendah dheripada bahan bakar bensin pertamas se lebbi larang. Bahan bakar RON rendah riyah ghebey hasel penggunaan bahan bakar lebbi lebbi marosak ka pencemaran udara. Mon andik pesse, dheripada angghuy bahan bakar mode se bisah kiyah marosak ka mesin ben aghebey pencemaran udara lebbi buruok. Angok mele bahan bakar se lebbi larang sakunik tapeh ma awet ka messin ben lebbi bherse hasil pembakaran bensinnah makle pencemaran udara bisah e tekan.


Ampon la oneng kan kadhinapah carannah abadhi tan Salak otabah Plotan salak. cara ngebey plotan salak engghi ka'dhinto, sedhiaghin plotan 1 kg lajhu dekkem semalemman, sedhiaghin ghula mera 1/2, bhuja, dhaun pandhan ban ghula paser sacokobbha, sareng parotan nyior. Cara pertama, salastarennah plotan edekkem otaba e begge semalemman, lajhu tana' plotan paneka. Tana' plotan paneka sareng ghula mera se ampon e sedia aghin, lajuh taburih ghule paser, bhuje ban dhaun pandhan. lastarennah massak korang lebbhi 30 - 45 menet. lastarennah massak sajhiaghi ka pereng lajhu tabureh sareng parotan nyior. Kaula olle resep paneka dhari sala settong bharung neng Bhangkalan, engghi ka'dhinto Bharung Bu Prapto. resep dhari Bu Prapto neka ampon se paleng joss neng jile kulah ban oreng roma. Pantes bein Bu Prapto neka kateringah bannyak reng messen amargha resep resep ah neka ampon ngangghuy rassah se pas neng jile.Toreh manabih terro simpel lah abey gebey langsung entar ka Bu Prapto bein tretan


Paneka jariah hal se. kodhu e siap aghin ghabay pertunjughan karya tari. Se pertama, mele ban nanto aghin karya tarian. E dhasaraghin dhalam bentuk penyajian paneka, karya tari ka'dhinto e bhagi dhalam bentuk karya tari tongghal, pasangan sareng kelompok. Daddhi sampeyan kodhu noddu sala settong dhari paneka se e angghep paleng pas ghabay karya tari. Se kaduwa' nanto aghin jumlah tarinnah ka'dhinto, biasannah manabi badha acara manggung otaba acara rajeh ka'dhinto kabennya'an butoh tari kelompok se parlo oreng bannyak. Saenggha hal jareya sanget nanto aghin iringan tarian ban posisi kalaban masing-masing oreng. Se katello' engghi ka'dhinto masiap aghin unsur tarian se aropaagin geraghannah, tata posisinnah, klambinnah, iringannah, propertinnah, tata panggung ngah, lighting ngah ban perintan perintan epon.


Kulah nekah toman a dhabu ka ramah masalah masa depan kulah jareya kadhinapah. Melanah ramah kulah ryah lakar la a dhagang, laen sareng kulah se lakonah jareya neng kantoran ban lok kaloar roangan. Melanah dhari paneka, hal se kulah lakoneh lakar la maghabay kulah takok jaruah, pan saponapan oreng ngangghep manabi sukse neka se ghaduwan seragam se sae. Kalabhan dhari jareya kaherrah lagguh neka kulah adhakanda sareng reng seppo. Reng seppo kulah adhabu, melanah trro daddhi oreng se soghi ghi a dhagang jhalannah. Namong hal jareya tantonah kulah mekker pole, adhakanda neka cokop ngakan bhakto 2 jam an dele'en sareng rama bisaos.


Ayoh ca kancah sadhajah manabi terro onengah camelan kekinian se kottah Bhangkalan cokop meyos ka tokonnah Mbak Nar neng 'Rumah Camilanku". Se paleng lares neka makaroni pedasku seh, neka jhan dhujennah nak kanak sakola'an. Nah paneka tokonnah la ampon ghennak sadhaja ban regghannah aberrik reggheh mitra dha' sadhajanah laghanan. Bannyak macemmah ban se paleng penteng, e ka'dhinto neka selalu update roh manabi badha jhajhan se anyar. Ca kancah bisa order lebhat grabfood otabah gofood, kadinapah ? ampon la update sarah tokonnah Mbak Nar nekah. Sala pelayanannah paleng jagonnah makeh tokonnah nek kenne'an. Biasannah bhannyak pelajar ban oreng lo'mallo' neka se melleh e ka'dhinto. Amargha regghannah se semmoh mereng ban mereka kabannya'an e jhuel pole male hasel ban ontong. Yok lah langsong mangkat!


Ghebey negghuh Piala Dunia 2022 kita kodhu ngerogoh kantong lebbi, kanak! Ajiah ghebey mejer dek media se olle lisensi hak siar sampe para pecinta bal bisa nikmatin siaran bal secara legal. Bik alasen jiah, sebegien pecinta bal Indonesia nyareh akal deemmah caranah ghebey nyeling pertandingan piala dunia, dhele nobar dheddhih opsi male kabbhi bisa negghuh pertandingan secara gratis. Mangkannah, lok sembarangan media bisa nyiaraghi piala dunia. Tapeh lok jarang nobar se e lakonen bik pecinta bal riah e lakonen secara ilegal kadik pihak penyelenggara nobar se lok olle lisensi. Selaen jiah kiah kadheng media se e angghuy ghebey nobar lok andik ijhin ghebey nyiaraghi piala dunia. Ghen setiah kita pecinta bal sejtai kodhu negghuh lebet cara legal.


Tang mamak setiyah bedeh acara diklat kantorrah neng Jogja. Tang mamak ngenep tellok areh neng Jogja jiyah, aherrah ben areh engkok lakoh atelponan bik tang mamak polanah engkok lakar lok bisa jeuh deri tang mamak. Teppak telpona ajiyah engkok bennyak messen dek tang mamak gebey le-olle. Engkok messen klambih neng malioboro, teros engkok messen jhejhen bakpia pathok se paleng nyaman neng Jogja, engkok pessen se rassah artak ben keju. Mon tang mbak messen gudeg gebey ngakan neng roma.  Tang mbah polanah seneng dek gudeg jogja se rassanah manes jiyah, mon engkok dibik lok pateh dhujen dek gudeg, engkok lebbi seneng ngakan bakpia apapole mon gik angak.


Pasti benyak oreng se dhujen ngakan tellor matta otabe tellong satenga massak. Tellor satenga massak ariyah se ning-koningah ghik matta. Senyatanah ngakan tellor se ghitak massak riyah tak rapah mon beden ben imun abe' sehat ben kuat. Se dhedhi masalah mon bekto ngakan tellor matta riyah, imun bedhen tak pateh kuat. Dhedhi benyak ben ghempang kuman so virus se masok ka delem beden. Mon la sake' biasanah oreng sengakan tellor matta riyah kenning ka tabuk. Sakek diare, mual, ngota, ben maranga'. Sabelum ngakan tellor matta kiyah, se teppak kodhu epaste aghi telor jariyah tade' bakteri Salmonelanah. Polanah resiko se abek tegghih riyah, mangkanah oreng dung-ngandung tak olle ngakan se tamatta termasuk tellor matta.


Melle kakanan, jhajhan ye sateya la bisa lebat online. Teka' modellla enga' nase' penyetan, rawon, ben laenna bisa lebat gojek. E aterraghi pesenanna ka bengkona. Ye tape ekening ongkos kerem, nyamana kiya terro olle gratisan ta' emok ajhalan ye paste bede biaya ongkos ngaterraghi. Dhang kadhang eberri' bonus tambe'en enga' paket 1 olle es teh. Dhaddhi barung sateya ajhual mun terro lekas paju ye jhe' pera' bede rombongnga, tape jhual kiya lebat sosial media pas mabede promo kiya, dhaddhi oreng bisa ngabes. Panengnga sateya kiya jhamanna ye serba teknologi kan.  Abe' kodhu noro'e jhaman sekali-kali, ma' le tao rassana ben ta' ce' sarana ghellu.


Olahraga se nantang kiya bede nyamana nyellem. Sapa se ta` senneng ben ta` terro negghu kaodibhan e dalem tase`, apapole tase`na ruwa gi` bhagus ben jarang e jamah oreng. Ongghu ce` terrona. Tape mun pera` negghu biasa norok wisata se bede paket nyellemma ye ta` arapa, paleng pera` sakejjhe`. Tape mun niatta olahraga nyellem apapole dhaddhi kalakoan nyellem pas ngala` mutiara e babah tase`, ruwa resiko ye tengghi. Kemma sateya bannya` kadhaddhian keban tase` se raja otabe tsunami kadhang se ta` terduga. Maseh kadhang BMKG maenga`, tabhukte pas salah, malah tsunami. Ta` tentu sateya alam ta` pate akancaan ben manossa, panengnga bhumi la tua kiya.


Mon andik toko neng semmak'en otabe seddhik'en perkantoran otabe kennegan sekolah otabe kuliah bisa mukkak usaha print ben fotocopy. Print ben fotocopy ben penjiliden ben ajhuwel ATK (Alat Tulis Kantor). Modal gebey usaha deiyeh keng perloh nyediagih, kertas, pri ter, komputer ben mesen fotocopy. Mon terro nambah jhuwelen ATK bisa ngolak bulpen, po'lot, penggeris, buku, lem ben se laennah. Mon oreng kantoran otabeh anak sekolah pasteh cek perlonah dek oreng fotocopy otabe print, gebey ngerjaagih tugassah. Mon pelayanannah genteng ben hasel deri print jiyah genteng biasanah pasteh bennyak pelangghennah se abelih pole mon bedeh tugas print otabe fotocopy apapole mon argenah jiyah termasok ngodeh.


Reng Madhure neka cek kentellah dha' budhajah kaaghamaannah. manabi oreng la sobung omorrah paste e addeg aghin se anyamah tahlilan. Tahlililan jareya badha se ngalaksanaaghin badha se enjek, sasoai kepercajeennah bhi' dhibi' edeng. Tahlilan dhibi' engghi ka'dhinto essennah we duweh jariya se bisa maduweaghin ka oreng la ampon sobhung omorrah. Tahlilan biasannah e laksaaghin selama 7 areh, 40 areh, 100 arennah, 1000 arennah ban hol sateap taonnah jughan e laksanaaghin. Tahlil essennah ka'dhinto antara epon, Sholawat ka nabbih muhammad, ulama, oreng seppo se la ampon sobhung omorrah tor oreng se ampon adhingghal dunyah jariya. Manorot kaula aneka benne e sebbhut bid'ah se tapeh salah settong bentuk duweh ka oreng se ampon sobung omorrah. Dhalem aghama lakar sobhung tape rassah kapercajeen dhari duweh se eateraghin jareya se maghabay koat.


Neng taman kottah Bhengkalan jiah ampo bedeh nak kanak ngodeh entar nongkrong neng sedieh. Apah pole teppak eng wal awal e bangun, reng oreng entar kanjeh ghebey afoto. Bennyak tukang foto se mangkal neng Taman Paseban -- nyamah taman jiah. Mereka naberin jasa foto dek nak kanak se lebet, otabeh bahasa gaulleh e kocak hunting foto otabeh hunting. Teppak eng mole bukber jiah engkok toman entar hunting bik cah kancah SMP. Kami afoto reng bhereng se totallah jiah sekitar 50 foto ben kabbhi e kerem dek memorinah tang kancah. Engkok se agaya cek narsisseh ben norak ternyata. Todus mon e kengak'en.


Neng kennengngan se anyama puncak ratu bada neng Mekkasan. Mekkasan areya Kotta se pendhanan bannya' kennengan wisata otaba neng-sennengngan. Marghana Bupati areya mare berri' tao jha' Mekkasan areya epadhaddhiya Kotta se maju. Marghana pole, bannya' kennengngan neng Mekkasan areya ta' eghuna'aghi. Ma'le eghuna'aghi, Bupati kadhang menta ka maghersare sopaja kennengan jiya bisa eyangghuy. Dalem artena, bisa erabat bhareng. Dari maghersare ghabay oreng bannya' se bhuto kennengngan neng-sennengngan bhareng taretanna otaba oreng laen. Neng puncak ratu areya pada bi' ghunong Bruko. Kennengngenna pada neng tegghina. Se ejhelling ma-roma se bada neng baba. Cekkreccek. Mon malem, mon ajhelling ka baba, kake padana ajhelling bintang se bada neng langnge' darin bannya'en.


Ngobe kecepatan berkak kiah bisa ngaruh dek abek. Mon selama riah hedeh keng aberkak bik kecepatan rata rata lok pake variasi, kombinasiaghi berkak treadmill'eh hedeh bik jenis berkak interval. Berkak interval jiah kombinasi deri berkak laon (kecepatannah hedeh biasanah) ben berkak ceppet (seceppet mungkin se hedeh bisa delem jangka bektoh tertentu), ben ngegabungaghi bik berkak pemulihan (berkak jarak pandek ben kecepatan rendah). Berkak interval bisa asifat sekejjhik otabeh abit, tergantung dek kebhutoannah hedeh. berkak interval bisa ghebey ningkataghi performa berkak ben daya tahannah hedeh secara keseluruhan. Kebennyak'an treadmill andik peleyan terprogram se termasuk lateyan interval. Hedeh bisa molaen ngobbher lemak bik cara riah.


Sabbhen areh libur, Nisa tak toman amassak ning romah, pagghun melleh kakanan ning luar. Biasanah Nisa melleh kakanan anghuy aplikasi online, tapeh kaddheng melle ngakan langsung ning restonah. Se apling sering ekakan Nisa ruah ajem ghuring teppong merek McD otabe Mc Donald, Biasanah Nisa segghut melleh Mcd ning gerai sebede ning Depok Margonda. Nisa nompak kereta dheri Pasar Minggu toron neng Staisun Pondok Cina. Dheri stasiun Nisa pas nompak angkot sampe' toko Mcd ning Jl. Margonda. Dhepak dissah Nisa biasanah pessen paket ajem special se bede scrambel eggeh. Nisa cek dhujennah moso scrambel egg McD, polanah tellorah lembuk ben tak abeuh amis.


Pentol reya bisa ekoca' jhajhan bisa ekoca' kakanan se makennyangan. Pamekasan bada pentol se rassana nyaman bannya' oreng senneng. pentol keya kakanan se bada e man-dimman contona pentol Roni e Pamekasan bada e tengnga kotta ban e ghir-pengghir jhalan paste bada. Pentol para' pada'a maso bakso keng ta' ngangghuy kowa maso ghangan gobes. pentol coma pentol otaba pentol tahu se eberri' caos, kecap, otaba cengi. pentol ekaghabay dari Camporra teppong kanji, triguh, ban dhaghing se alos. esaloy pas epabento' kol bungkol. pentol tahu elowarra ebhundhu' bi' tahu. oreng kadhang coma melle pentol tahu polana lebbi moda, olle bannya' pas tantona kenyang sara. Mon kake senneng pentol se dimma? mon engko' senneng kabbhi. para' bhan areya mon pentol engko' melle. haha


Temon mas se e berrik buto ijo tentoh benne lok pakek syarat. "Engkok bisa ngabulaghi hajhetteh hedeh tapeh bedeh syaratteh. Hedeh obu anak se e berrik engkok degghik, pangakan se bennyak. Teppak omor 6 taon anak jiah e konennah bik engkok. Hedeh setuju?" Marghenah adek peleyan pole, Mbok Srini setuju. Tebhenah deiyyeh caranah Mbok Srini olle bibitteh temon deri buto ijo ghebey e tanem. Cek ngejhitteh Mbok Srini teppak manen temon beberempah bektoh selanjutteh, neng sala sittong temon ternyata bedeh seoreng bhejik binek se cek raddhinah. Bhejik jiah e nyamaen Temon Mas, polanah ajiah lahir deri temon se bernanah keemasen.


Tellasan re rajeh biasanah sereng olle deging sapeh otabe embek hasellah oreng akorban. Setiyah e roma bennyak deging sapeh se gilok eolah karenah oreng akorban. Engkok mekker eman deging riyah mon lok eolah pas takok nyapok beruy. aherra engkok ben tang ale' binek agebeyyah bakso deri karenah deghing sapeh. Malemmah, engkok bik ale' nyareh dek internet caranah gebey bakso deri deging sapeh, san etemmoh caranah lajhu etoles cara agebey bik bahannah. Gulagghunah engkok entar dek berung sampeng roma melleh teppong se egebey bakso. Setiyah bahannah le lengkap kabbhi, engkok bik ale' langsong agebey pentollah bik kuanah bakso. Pentol se mareh deddhih abek bennyak ben rassanah nyaman.


Potho Proppo kakanan asli Dhisa Proppo Pamekasan Madhura se manes ban nyaman barnana pote bherse. potho ta' pate bannya' ejhuwal polana ta' bannya' tao carana aghabay. Poto Proppo bhidha maso kue putu sanajjan para' pada'a nyamana. Potho Proppo ekaghabay dari teppong palotan se eghiling alos. nyeyor se epasot jhang-lanjhang, ghula ban esaloy. cara massa' se moderen aghunaaghi sobhluk se ebabana eberri' aeng. pas adhunan teppong ghella' abhangon ngangghuy teppa'an se dari bhathok kenne'. samarena adhunan ghella' epamaso' pas etotop maso rambinga. kapan la abak abit Potho Proppo eyangka', engen-angenaghi sakejjha' ban Poto Proppo se abarna pote ngetthak bisa langsong ekakan


Piknik bik cah-kancah neng taman kottah ajiah kegiaten se lebur ben bisa e lakonen lok cuma teppak preien lanjehng, tapeh kiah teppak prei sabtoh-minggu.piknik bisa e lakonen lebet ngibeh bekal kakanan ben enoman ghebey e nikmatin reng-bhereng, ben ngibeh perlengkapan ghebey amaen akadik frisbee ben bal. ngampar lamak dheddih sala sittong kewejiben mon entar apiknik. ngampar neng area taman se seppeh ben naong ghebey tojuk nyantai. e dissah kakanan ben enoman se eghibeh bisa e nikmatin sambih acaca ben aghellek bhereng. marenah jiah bisa aman frisbee ben bal sampe ngerassah lessoh. kegiatan riah bisa ngebey oreng ngerassah seggher ben keleburen marenah seminggu alakoh otabeh ajher.


Ahmadiyah bada se ngoca' banne Islam, bada se ngoca' Islam Keng la aqidana sessat polana ngako jha' pagghun bada Nabi samarena Kanjeng Nabi Muhammad kalaban dhasar Allah se nantowaghi paneka dalem Al-Qur'an. Jemaat Ahmadiyah Indonesia (JAI) ngemodhi Are Khilafat ka-114, Ahad, 29 April 2022. Lalampa'an reya elaksanaaghi kalaban cara nasional lebat addhep mowa dari internet. Video ekala' e Masjid Al Hidayah Ahmadiyah Kebayoran Jhalan Ciputat Raya, Kebayoran Lama, Jakarta Selatan. Carama otama eyatoraghi bi' Amir Nasional Jemaat Ahmadiyah Indonesia Maulana Abdul Basith Sy. Amir JAI ngatoraghi jha' Khilafat Ahmadiyah asefat rohani ban ta' kodhu epaddhek kalaban cara kadhunnyaan dalem arteyan kalaban rohani se kowat .


Bannya' oreng ngoca' ta' senneng olahraga. Oreng senga' jiya biyasana oreng se ta' toma ngarassae sake'. Keng monla kadung sake', kadhang monla etanya'aghi dokter, ngoca' ta' toman olahraga. Dokter nyala'aghi jha' manossa areya bhuto olahraga. Apa pole dhujan ngakan kakanan se langsong bada otaba langsong dhaddhi, kakanan se marosaghan ka bhadhan. Monla esoro olahraga, ngoca' sengka polana lesso. Ongghu mon eker-pekker, pa-apa se ekalako bhanarena areya la tamaso' olahraga. Ta' tao pole mon ma-damma nambhu bada oreng se ngater ngangghuy motor otaba sepeda. Ta'la mon reng soghi nyaman bannya' dhunnyana maske andi' kalakoan senga' jiya. Pendha' bada'a se ekabajari ghabay tambha. Ghampang rapa jha' ghun olahraga se mamfaaddha bisa lanjhang etembhang neng-enneng, odi' ghun ngakan tedung. Monla eberri' sake' bhuru enga' jha' olahraga reya bannya' mamfaaddha.


Teppak jiah tim se atanding jiah tim junior seomoran SMA, seomoran tang kancah. Duwek tim se amaen jiah ketelak sarah bhidhenah, Sittong tim se ngedominasi jiah lakar maennah genteng. Mereka amaen gheset ben gerakannah sat set, kerja sama timmah kiah bhagus. Sedangkan timmah gebetannah tang kancah jiah lebbi pasif. Tapeh benne berarti mereka amaen jhubek. Tim se ngedominasi ghellek juah ketelak emosional sarah sabbhen amaen. Engkok se nyeling cara maennah oreng oreng jiah tebhenah ghik bhuruh taoh jhek watakkah oreng bisa e ketelak kiah teppak atanding olahraga. Selaen aturan aturan ben cara maennah basket, engkok ghik bhuruh taoh kiah soal watak jiah teppak negghuh tanding basket jiah.


Kennengngan ibadana oreng Hindu nyamana pura. Neng Indonesia, pura reya bannya' etemmowe e Bhali, polo se kabannya'an magharsarena aghamana Hindu. Pura reya, salaen kennengngan kaangghuy ibada jhughan aropaaghi sombherra lalampa'an ummat Hindu enga' akompol kaangghuy amargha, asosialisasi, ngembhangaghi kabhudhajaan ban salaenna, da'iya se epothek dari situs Parisada Hindu Dharma Indonesia (PHDI). Kennengnganna Pura Menorot ketab socce Hindu, Weda, la nerrangaghi apa se esebbhut kalaban kennengngan socce ban amper socce kaangghuy mandhek kennengngan ibada Hindu. Kennengngan ghella' enga' ghunong, danau, katemmonna songai, ghir sereng, tase' ban salaenna se eyangghep andi' nilay kasocceyan. Mela dari jiya kennengngan ibada Hindu umumma epaddhek e kennengngan kasebbhut kalaban arepbhan, bakto ibada ummat Hindu ngaolle pekkeran-pekeran socce (wahyu), sajiya se ebuwa' dari situs PHDI.


Mayuh manabi terro onengah cara nompak wahana wisata neng Wisata Bahari Lamongan otabah WBL. Se pertama, sampeyan nekah kodhu melleh tiket gellun Lajuh meyos Ka kennengan Wahana. Terserah sampeyan terro naek ah apah Bein, seng penting aneka sampeyan ghaduwan mental ban Lok takok. Manabi tero nompak ah tsunami ban tornado panjennengan koduh Yap siap ghi rassah degdegannah. Ghamoang rapah, Coman langsong Bein Ka patugassah pataoh tiket masok eng se ebellih gellek ruah Lajuh toro' aghin instruksi nah petugas. Badha neng  WBL jyah alat transportasi ghabay keluarga se arasah manabi a jhalan neka ngabi'in Bhakto. cokop sewa mobil berjalan khosos kaloarga, sewa sa are coma Tello polo ebuh se arennah, sampeyan la ampon sapuassah alenjelen nompak ryah. Sala le mode seh manorot kaula daripada mejer lessoh se ajhalan alengleng WBL, angoan messen sewa transportasi jaruah.


Mon masok mosen ojhen biasanah kalmbih reh abek beuh polanah tak e jhemmor bebe mataareh ben tak ceppet kerreng. Sejjhek bedenah mesin cuci, lambhek mesin cuci reh bedeh 2 tabung, sittong tabung ghebey nyassa ben sittong tabung ghebey mengerinkan otabeh merres. Samarenah nyassa, oreng ghik ambhu ma ngalle sassaan riyah ka tabung sebelanah ghebey  e pakerreng. Mon la mareh e pakerreng dheri mesin cuci se 2 tabung riyah ghik ambhu e jhemmor pole ning bebe mataareh. Senyatanah tak bhuto sarah ka mataareh, tapeh ghun parloh diangin-angikan makle kerreng sarah. Bedenah mesin cuci riyah maghebey kalakooan cuci mencuci riyah dhedih lebbih cepet ben tak lessoh ka oreng se ngelakonih.


Kedai Garasi se bada e Jl.Pintu Gerbang Kabupaten Pamekasan arobaaghi barung se segghut edatengnge na'-kana' ngoda. Polana paladhinanna ceppet. Apapole se senneng ngakan mi bada mi se alas-kellas nyamana. molae dari klleas SD, SMP, SMA ban saterrossa. Mon se kellas SD tantona ta' peddhis sajan tengghi kellassa maka sajan peddhis sara rassana. Kedai Garasi reya patot maso nyamana, maso' ka lorong kene' ban kennengnganna lakar enga' garasi. Tape setiya la raja polana bannya' se entar ka barung reya bi-lebbi na'-kana' ngoda. Arghana kakanan ban enumanna abak moda ta' larang enga' kakanan se bada neng hotel otaba barung raja. Kedai Garasi lako nganyare ban ainovasi malolo mangkana lako ramme polana noro'e jhaman.


Sampeyan kodh perate aghi kalakoan nak kanak samangken neka ampon la ka odhi'annah jareya lok leppas dhari se anyamah HP. Ben areh lok dik ambu sareng nge games jaruah bik hp, padahal manabi e tengale hal jareya daddhi sala settong kebiasaan lok beccek, melanah marosak pekkeran ban madaddhi nak kanak neka males. Engghi oneng manabi kulah neka sennneg jughan sareng nge games napah pole amaen ML kulah pste seneng sarah. Namong, kulah ghaduwan bhakto bileh kulah a maen games, bileh jughan kulah neka notop hp jariah ban ngalakone hal se positif. Manabi manorot kulah jha' torodhin bein nak kanak neka a maen games sampek lok oneng bhakto.


Kakanan peddhis bannya' ekasennengnge oreng apa pole e bakto nambhara'. sapa se dhujan kakanan peddhis wajib arassae Bhibhik Songkem otaba Ajam Songkem se aropaaghi kakanan asli Sampang. kakanan reya asli bada e Dhisa Taddhan ban manabi e daerah kotta bisa etemmo neng eyada'en hotel Rahmat. Bhibhik Songkem kakanan peddhis se dari bhibhik buto ta' era'-kerra'. abhundhu' daun keddhang ban plappana ta' bannya' coma enga' buja-cabbhi tape se dhaddhi kaistimewaanna iya areya robana kakanan reya maso rassana se makataghiyan. Ekakan bakto anga' maso nase' anga' rassana ta' bisa ambu akael. Peddhissa seddheng, dhaghinga powa, apa pole ekakan bakto jhan-ojhanan enga' setiya. Emma rassana nyamut sara.


Lanas andi' rassa se lo'-celo' manes. Ta' nyangka keya lanas areya tamaso' wa'-buwa'en se bisa ghabay tambha keya. Panyaked se bisa etambhai bi' buwa lanas areya, panyaked radang. Radang gherrungan ban bisa radang se laen. Lanas bisa ghabay tambha dhing bada se loka neng dalem bhadhan. Mon bada se bara keya. Lanas mon neng roma eghabay rojhak nyaman sara. Biasana epalappae kacang ban bista. Ekocek ngangghuy pettes. Bisa keya epalappae pettes malolo. Kadhang rassa celo'en lanas rowa kalowar sara dhingla epalappae pettes. Mon teppa' ka pettes se nyaman, lanas reya pagghun noro'. Bada lanas maddhu se ejhuwal larang neng pasar. Bada se lanas biasa. Lanas bannya' epadateng dari lowar Madhura. Kadhang bannya' keya lanas se ejhuwal neng tor-motor.


Natal se aropaaghi tellasanna oreng Kresten reya saongghunna padana maso bulan molod mongghu oreng Islam. Bulan paneka se aropaaghi bhabhar epon utusanna Allah. Angeng se mabhidha paneka manabi Isa otaba Yesus ekaghabay sasembhaan sareng ummat epon ban are bhabharepon dhaddhi are tellas. Tape dalem Islam tellas paneka are raja se katantowanepon dateng dari Allah lebat parantaraepon Kanjeng Nabi Muhammad, menangka oreng Kresten are laher dhaddhi tellas amargha aromasa sajjhek bhabharepon nabi Isa paneka padana ban panyalamet sadhaja oreng se parcaja. Namong dalem Islam sanajjan Kanjeng Nabi aropaaghi oreng se eyutus kaangghuy masalamet oreng se parcaja ban tako' da' ka Allah. Bhidhana Nabi Isa eyangghep bisa masalamet ka se parcaja, Islam aberri' pangacuwaliyan mongghu coma da' oreng se parcaja ban tako' ka Allah ban parcaja jha' nabi Muhammad utusan Allah banne se masalamet oreng. Manabi terro salametdha kodhu atoro' ban nyonto lomampaepon Kanjeng Nabi.


Mon jar-kalenjar maso kalowarga apa pole ana' bine kodhu nyare kennengngan se nyaman ban ta' kobater mon lapar. Contona mon entar ka pengghir sereng enga' Jhumiang reya ta' kobater. Mon lapar ekennengan bisa melle rojha' otaba campor. mon lapar e jhalan bisa melle campor lorjhu' se dhaddhi kakanan asli magharsare e Jhumiang. arghana keya ta' larang ban ta' kera kasta mon jar-kalenjar ka dissa. Tape mon nyambi ana' kene' kodhu ce' tengatena polana tako' ghagghar dari tengghina pas eyanyo' omba'. otaba amaen beddhi pas sokona ecocco' bhelleng otaba duri. polana beddhi tase'en ta' bherse ban ta' pate karabat magghi la ekarces. Keng bhaghussa bisa ngajhari ana' parkara bulung seerabat ban ebuhdhajaaaghi maso magharsare


Bada kosan se bhaghus tape argha sewana paleng moda Rp. 500 ebu bhan bulan. Kennengnganna nyaman bada AC-na ban ghenna' maso tv se raja. Jiddengnga bada e dalem tape keng ta' bau ka dalem kamar poko'en nyaman. Tape se bannya' nyewa biyasana dokter ban Anggota Dewan se pola nyare katennangan ma'le ta' rowet pekkeran marghana kalakowan se ngakan otek. engko' tao polana semma' maso tang roma ban se andi' reya tang tatanggha se dhaddhi pegawai BINAMARGA Kabupaten Sampang. Ya mon engko' ghun ngala' edingan tape mon dhddhi anggota Dewan ghu'-lagghu' pada terro nyareya kosan se enga' jiya ma'le ta' rowet mon andi' kalakowan se rowet. ya mon setiya ta' andi' pesse magghi andi' eman keya polana banne DPR.


McD andik kiyah fasilitas araya aghi ulang taon ning gerai McD. Dhedhi reng tuah bisa messen paket ulang taon anak na ka McD. Dheggi' ngadaaghi acara ning gerai McD ben la sepaket moso MC nah. Biasanah se ngada aghi ulang taon ning dhinnah olle ngakan menu McD kiyah. McD aberrik tema khusus sabbhen taon, engak tema Under the sea. Tema riyah dheggi' dekorasi ben souvenirrah tentang tema jhuko'-jhuko' ning bebe tase'. Bede kiyah tema Unicorn. Dhedhi se messen tema riyah paghun benyak dekor ben souvenir se bede ghemberreh kuda poni se anabernah. Ka reng tua nyaman mon aghuy fasilitas ariyah, polana praktis ben tak repot. Ghun kare mesen ben majer, tak osa repot nyiap aghi ben abhersean samarenah acara.


Gus Baha' ulama Nahdotul Ulama (NU) dhaddhi pandhumanna reng-oreng kaangghuy hokom dalem Islam. E Yutub bannya' oreng se ngedingaghi caramana ban aghuru kaangghuy dhaddhi santrena Gus Baha'. Oreng Islam neng Indonesia asokkor bada settong Ulama se paham elmo fiqih ban Qur'an. Para' sakabbhinna Ustadz ban keyae reya ngakowe ka elmona Gus Baha' se Alem ban aropaaghi moret dari KH. Hasyim Asy'ari dari sanat elmo. Se mabhunga pole e tengnga jhaman se ngadhepbhi hokom eghunaaghi kalaban nyasuwayaghi naksona manussa dhibi'. Bada hokom ghun eyangghuy kaparlowan politik otaba ghalimpo'. Ontongnga badana Gus Baha' bisa dhaddhi pangembang dalem parkara hokom se ampon bennya' rabeng.


Manabi reng lambannah neka sadhajana jyah la serba tradisional kabbhi, paapah sadhajana neka kodhu usaha gellun pe rajhe ban arassah lessoh. Namong manabi samangken neka sadhajana la ampon e peghampang sareng badhana teknologi se ampon la canggeh ban la ampon anyar sadhajana. Badha inovasi inovasi se maghabay teknologi samangken neka bisa daddhi teknologi se terbaru ban bisa eandhalaghin saenggha sadhajana cara jareya bisa ekalakone sareng alat alat ka'dhinto. Manabi kulah ghi, apa se badha samangken la bisa abhanto manossah neka lebbhi ae pole. Akadhi mesin cuci ampon la badah saenggha oreng lok parlo lessoh ngocek sassa'an se nompok ban lebbhi hemat ka aeng. Tor teknologi laennah se maghampang manossah.


Sebagai pemula pola sempet anyah tanyah apah bhidenah deskripsi toko online ben deskripsi produk. Make terlintas parak pade'eh, keduek eng andik perbedaan se signifikan. Deskripsi toko aesseh informasi seuptar toko jiah, akadik nyamah toko, visi ben misi, produk se e jhuel, alamat toko fisik mon bedeh, ben laennah. Sementara deskripsi produk ajiah informasi seputar keangghuyannah produk, manfaat produk, cara ngangghuy, cara nyempen, ben laennah. Tebhenah deskripsi produk e ghebey adhesar jenis produkkeh. Make tokonah padeh, tentoh setiap produk se e jhuel jiah andik deskripsi se bhidheh. Misallah ngejhuel skincare. Tentoh antara deskripsi produk serum bik lipstik lok padeh. Tebhenah deskripsi produk ajiah terus aobe norok kondisi produk se e jhuel.


Gus Dur keng neng eneng ngedingaghi cek sabbherah, tenang ben lok cak ngocak pa apah. Marenah oreng lakek jiah mangkat, mored ghellek se ngetelak kejadien jiah penasaran ben atanyah, "Arapah Gus Dur keng neng eneng lok meles cak ocak eng oreng lakek ghellek?" Beberempah bektoh marenah Gus Dur atanyah dek mored ghellek, "Mon seseoreng merrik hedeh sesuatu, tapeh hedeh lok endek neremah, teros andik eng sapah ben ghiben ghellek?" "Yeh andik eng se merrik," jeweb moreddeh. "Deiyyeh kiah bik cak ocak kasar ghellek," kocak eng Gus Dur. Deri jiah, Gus Dur ngajheraghi jhek cara se paleng beccek ghebey ngelaben oreng se cak ngocak en jiah neremah cakocak eng tapeh lok e pamasok dek ateh.


Ring basket riyah lakar esekot teggih kennengannah makle se amaen basket riyah se terro memasokagih bal kodhu aloncak ben ngelempar bal ajiyah, ring basket riyah bideh deri gawang sepak bola. Settong kelompok basket riyah andik ring basket dibik se kodhu ejegeh deri kelompok moso otabeh laben makle tak sampe memasok agih bola basket riyah neng ring jiyah. Delem settong lapangan basket pasteh bedeh duek ring basket polanah, delem sekaleh maen olahraga basket riyah elakonen ben duek kelompok. Neng olahraga bola basket riyah gawang otabeh ring basket riyah andik nyamah resmi se ekenal ben Backstop se bedeh keranjengah, papan,  jering ben tiangah.


Restoran Mie Gacoan se kasohor samangken paneka ghaduwan kaunikan se laen daripada se laennah. Ghaduwan tim ban pasukan se bannyak  bhakto ngalayane laghanan ban kennengah epon rata-rata cokop luas. Ghabay reggha dhari restoran neka manorot kaula ampon stamdart ban ban neng kantong. Napah pole soal rassah ampon se paleng sae dhari restoran mie laennah. pelayanna epon e sateap cabang biasannah enlaen. neng gacoan paneka kita bisa mele ecem macem menu kakanan se langsong dhaddi ka'dhinto. Ban pole asmaepon nik-unik. Badha Mie Iblies, Mie setan, Es genderuwi, udang rambutan, ceker peddis, es sundel boong ban laen epon. Ghabay rassah lok parlo eraghuaghin pole.


Ketab socce reya toronna dari Allah kaangghuy dhaddhi conto se bhaghus. Nabi Ibrahim kaangghuy nandhaaghi tandha bhaktena da' ka Allah ban alaksanaaghi nadharra da' ka Allah jha' paleng bhaghus reya ban nomer 1 cinta ka Allah banne manossa. Tape dalem Islam se esambhelli reya Nabi Ismail se nasabbha dagghi' dapa' ka Nabi Muhammad. Caretana pada tape oreng se edalem careta ta' pada. Nabi Ishak reya nasabbha dagghi' asambhung ka aghama Yahudi ban Kresten. Oreng Kresten ta' ngako jha' se ebhelli reya Nabi Ismail polana Nabi Ismail bhabhar dari buda' se eyangghep ta' molja ban ta' patot dhaddhi nabi sanajjan Siti Hajar la mardhika ban dhaddhi rajina nabi Ibrahim oreng Yahudi ban Kresten pagghun ta' ngakowe Nabi Ismail kantos Nabi Muhammad.


Mon terro andik hobi se bisah kiyah ngasel aghi pesse, hobi aternak riyah bhegus ghebey e tekuni. Sala sittong se ghempang mon e kaghebey hobi anyar riyah aternak ajem. Melle ajem se ghik kinik pas berik ngakan bhen areh. Mon lamareh ajhem kenning jhuel makle olle psse. Se kodhu e lakonih mon terro andik hobi ternak ajem riyah se pertama nanto aghi terro nyabek kandheng ajem e dimmah. Kadheng se bhegus riya se tak pateh semmak moso romanah oreng, polanah mon mak-semmak takok bheunah ngingik ajem e kaceom. Ka dowek pas ghebey kandheng. Kandheng ajem mon bisah se ghempang e bherseaghi taenah, polanah ajhem riyah tak ngarteh dimmah kennengan tedung dimmah ghebey a taeh.  Se ka tellok riyah, nyareh bibit ajem se bhegus. Se ka empak, berik ngakan ajhem bhen areh. Obhein pakannah nik sakunik, jhek papadeh, makle ajhem andik nutrisi dheri variasi kakanannah.


Usaha kennek ajiah sittong usaha ekonomi produktif se independen otabeh naddhek dhibik bisa se e kaandik perorengan otabeh kelompok ben benne dheddhih bhedhen usaha cabang deri perusahaan utama. E kuasain ben e kaandik serta dheddhih begien bisa langsung bisa lok langsung deri usaha menengah. Usaha se masok kriteria usaha kennek ajiah usaha se andik kekayaan bherse 50 juta bik maksimal se e kabhutoen depak 500 juta. Hasel jhuelen sabbhen taonnah antara 300 juta sampe paleng bennyak 2,5M rupiah. Sala sittong jenis usaha kennek neng Indonesia jiah livelyhood activities, ajiah UKM se e manfaataghi ghebey kesempaten alakoh ghebey nyareh nafkah se lebbi umum e kenal dheddhih sektor informal. Misallah pedagang kaki lima.


Ebbal volly biyasana ekamaen bi' bannya' oreng tegghi. Tape banne ghun oreng tegghi. Tape oreng biyasa pada keya korla bisa nyemmes, bisa ngompan ebbal, ban bisa maghi ebbal. Biyasana neng ebbal volly, oreng se andi' bhadhan panda' bada neng tengnga. Arowa biyasana ekaghabay toser otaba oreng se merri' ngompan tegghi ka oreng se nyemmesa. Neng barta, olahraga volly areya tamaso' olahraga se mategghiyan ka bhadhan. Nyaman dhing ekamaen bi' na'-kana' se terro bhadhanna reya tegghi. Tamba nyaman mon ekamaen bhanare. Maske jharing tengngana tegghi, nyemmes bisa keya epokol neng tengnga ban budi. Poko' alonca', pagghun tegghi keya di-budina. Olahraga reya banne ghun ekamaen bi' oreng lake'. Oreng bine' pada bisa amaen keya.


Teppak mon aberkak riyah mon sakeng gencangah kadheng sampe lok jellas se ngetelak neng bebenah ben neng jhelen. Biasanah mon oreng olahraga aberkak riyah le terro dulih mareh, mangkanah ager se aberkak epegengcang sokonah se aberkak jiyah makle lekkas depak. Hal se pareng sereng kededdhiyen ariyah mon teppak aberkak mo-temmoh pas labu. Biasanah sebelummah labu riyah awallah kesandung gellun mon lakar neng jhelen jiyah bedeh betoh otabe benda se ngalangen jhelen. Otabe bisa kiyah labu margenah tadek sebab, akaden ke teselengkak sokonah dibik se aberkak gencang jiyah. Tentonah labu riyah rassanah sakek apapole mon sampek lokah sokonah, malah bisa sampek mekeluar dereh.


big wafe surfing tamaso' olahraga se macalaka' laenna. Kake mon senneng acebbhung ban senneng ngadhebbhi omba' raja, kake parlo coba olahraga jiya. Asalancar neng attassa omba' raja dalem kabada'an bhadhan amanjheng. Tape maske nyaman, olahraga areya lakar manyaman mon ka oreng se lakar biyasa otaba la segghut alate dhibi'. Masalana mon kake ta' toman negghu' salancara sabellunna, apa pole kake ta' tao alangngoy, dhina jha' sangasae kake nyoba' olahraga macalaka' jiya. Mon epaksa, bisa dhaddhi kake ekakan omba' raja se nabang kake dari jhau ka semma'. Bisa ekakan ban epatada' bhadhanna kake eghiba ka dalem tase' se dalem. Se paleng penteng dari olahraga reya, iya orengnga kodhu tao alangngoy. Monla tao alangngoy, maske kake ta' bisa manjheng neng papan salancara ajiya, kake bisa ajagha dhibi' ban ajhalan pole neng attas omba'. Ecoba' ban ros-terros ajhar. Tada' se mohal dalam kabada'an enga' jiya.


Manabi sampeyan terro ngarassaen nekmattah alam sejuk neka tape nuansannah jariya alam perairen. Coba' entar ka Sarangan, neng jhaba temor neka. Perna sarah manabi neng kassah, suhu udaranah cellep akadhi neng cangar. Teros udarannah neka sejuk ban adem geressannah. Bannyak reng oreng entar ka telaga sarangan neka naek praoh sambih nekmataghin aeng telaga sarangan ka' dhinto. Sadhajana bisa masok ban naek praoh ka'dhinto, namong lok sadhajana bisa masok. Amargha takok bahaya ka badhannah dhibi', acorak manabi nak kanak neka lok enneng nompa'. Amargha demi kaselamadhen dhalam nompa' fasilitas perusahan. Daddhi bileh se terri ngarassaen nompak praonnah Sarangan ban ngarassaen celleppah udarannah e kissah?


bada ngara dari taon 2018. Game se anyama mobile legend kaloar neng Indonesia. Bannya' na'-kana' senneng amaen, sampe' loppa bakto. Loppa baktona ajhar sampe' tababas ka ejjham mangkat sakola polana oso' amaen game mobile legend otaba esebbhut ML. ML areya bada jhuba'en keya ka na'-kana'. Sala settong jiya, loppa bakto. Tape lakar nyaman ban lebur ongghu dhing amaen ML ajiya. Sakaleyan amaen, bisa-bisa terro amaena pole. Tagher sampe' mato. Bada keya tanangnga, darina segghut ghallu negghu hape ban maen ML, arowa tanangnga temmo cekka'. Dokter ngoca' ora'en ban jhalan darana neng ora'en ajiya ta' jhalan. Ya sala settongnga polana segghut ghallu negghu hape pas ta' epaghuli ka se laen tanangnga. Ya dhaddhina pas senga' jiya.


Wildan riyah terro entar dek Sorbejeh dibik, Wildan terro entar dek Pasar Blauran gebey melleh buku bekas se argenah lebbih ngode.  Romanah Wildan riyah bedeh neng Kecamatden Kamal. Neng Kamal riyah semmak bik pelabbuhen penyebrangan kapal ferry se ngangkuk penumpang dek pelabbuhen tanjung perak Sorbejeh. Semarenah mentah ijin dek oreng tuanah, Wildan ngambek pedesaan neng pengghir jhelen gebey entar dek pelabbuhen. Semarenah depak neng pelabbuhen, Wildan langsong melleh karcis neng loket, argenah cek modenah gebey se ajhelen sokoh lok ngebeh montor riyah keng lemak ebuh.  Naik kapal riyah lebur polanah bisa ajhelling tasek ben bisa ngetelak jembatan suramadu deri jeunah.


Sate salah settong masa`an paleng e sennengnge oreng Indonesia. dhaddhi tokang sate mun ca`na pekkeranna oreng ariya kalakoan biasa. Salah! justru polana kakanan se paleng e sennengngi, oreng bannya` se bhuto tokang sate. maseh ta` bannya` se esiapaghi, tape biasana mun ngakan sate e pengghir jhalan maste bede minumanna kiya kan?. Nyiapaghi sate matta ka palappa kecap se ghebey mangghang sate. Mare ruwa ngeppai sate ngangghuy kepai tradisional lebbih nyaman ebhandhing ngangghuy kipas angin. Aroma ben rassana bhidhe. Bhutoh ta` depa` 10 menit langsung nyampor sate ben palappana pas irisan babang merah, pas cabbhi lete` kadhang ye angghuy sambhal sate. lansung e sajiaghi ka pelanggan bi` nase` anga` ben nginumma. Manteplah.


Neng seddhik'en tang roma riyah bedeh ebangun masjid anyar, lambek riyah lakar  bedeh tanah kosong andik'en tang tetanggeh setiyah bik orengah ewakafagih gebey masjid. Aherrah oreng kampong neng tang roma riyah psa ngebey kepanitiaan gebey nolongin pembangunan masjid, deri nyareagih tokang gebey bangun masjid ben nyareh donatur. Korang lebbi parak setaon nyareh infak ben donatur gebey pembangunan masjid riyah, Alhamdulilah ontong pessena le akompol deddhi bisa emolaen bangun masjid riyah. Setiyah masjid jiyah le seket persen deddhih ketelak rajeh ben megah mon deri luar, mandher bedenah masjid riyah kabbhi oreng neng tang kampong pas sajjhen sereng entar sholat neng masjid.


Kennengngan ibada oreng Bhuddha areya Vihara otaba identik keya kalaban Klenteng. Mongghu oreng awam ka vihara ban kelenteng eyangghep kennengngan ibada se pada. Tape, vihara reya aropaaghi kennengngan ibada ummat Bhuddha. Samentara kelenteng aropaaghi kennengngan ibada kaangghuy oreng Tridharma (tello' aghama), iya areya Konghuchu, Taoisme, ban Bhuddha. Jiya artena, ummat Bhuddha bisa aibada e vihara ban kelenteng. Tape da' oreng Taoisme ban Konghuchu coma ngalakone ibada e kelenteng to', ban banne e vihara. Parbhidh'an kaduwana iya kelenteng reya eyurus maso sefu, reng lake'. Mon vihara eyurus maso reng bini'. Tape parbhidh'an vihara ban klenteng laenna areya, e dalem vihara umuma coma bada patung otaba rupang dewa-dewi, se dimma statussa banne dhaddhi tuan roma. Tape kelenteng bada duwa' rupang se statussa dhaddhi tuan roma.


Areh Sabtoh berik bedeh praktikum lapang dek Songai se bedeh neng Bedengan Malang. Kabbhi mored entar dek kassah  termasok Nia se ebeghi deddhi kelompok. Selaen mored praktikan beddeh jughen asisten praktikum se norok gebey ngajeragih materi edhissah. Salah settong alat se kodhu egibeh ajiyah HP gebey foto kegiatan ben hasel se etemmoagih teppak praktikum. Teppak kelompok'en Nia, HP se egunaagih gebey foto ajiyah HP andik'en Nia. Teppak bektoh foto betoh ben aeng neng songai jiyah, lok sengaja Nia labu kepleset margenah lecen. HP andik'en Nia norok tecabbur dek aeng, aherrah HP nah mateh. Setiyah HP nah Nia gik egibeh neng tokang servis makle epebeccek,


Neng barta la bannya' kabhar jha' Indonesia reya bhakal bada'a resesi. Resesi areya artena, bharang bannya' onggha ban kabada'an pesse arghana sajan larang. Dari kabada'an resesi se koca'en bada neng taon 2023, oreng bannya' tako' ban ghimeng. Tako' dhibi'en ta' kowat ban ta' bisa haselaghi bannya' bharang se eyarghai bi' pesse. Mon bharang larang, bannya' perusahaan noro' bunte' polana bharang se eyangghuy ghabay bharang ajiya, bellina larang. Tape bannya' keya oreng se pagghun parcaja jha' resesi reya bisa elebadhi bi' oreng se andi' usaha neng dhisa kene' otaba neng settong Kotta, bannya' usaha ne' kene'an ajhagha. Mon la bannya' ajhagha, ekonomi pagghun stabil otaba nettep jhalanna. Ta' bisa maske dalem kabada'an resesi, monla arghana bharang dari dhisa reya argha nyaman, ya ta' osa kobater pole. Bada se ekoca' usaha reya UMKM. UMKM bhakal maodi' ekonomina maghersare se bannya' kobater resesi neng 2023. Bisa elaban poko'en.


AC jiah sala sittong alat macellep ruangan se bennyak e angghuy ghebey kebhutoan manossah. Tapeh bedeh se ngocak jhek ngangghuy AC bisa ningkataghi pemasen bhumeh. Ariah amarghe AC ngangghuy gas CFC se dheddhih sala sittong gas rumah kaca se bisa ngerosak lapisan ozon bhumeh. CFC jiah nyamanah Chlorofluoroncarbon otabeh se biasa e sebbhut dheddhih Freon, ajiah gas hasel campuren atom klorin, fluor, ben karbon se stabil sarah. AC ngangghuy CFC ghebey macellep udara ben marenah jiah ngelepasaghi gas jiah dek atmosfer. Polanah bentok eng se stabil, CFC se e lepasaghi AC bisa ongghe dek lapisen stratosfer bhumeh kennengan e dimmah lapisan ozon jiah neng eneng.


Bede cara negghu pertandingan sepak bola sopaja abe` ta` bhusen ben sabhaligghe bisa senneng, ye ruw pertama kodhu tao ben paham ka peraturanna bal balan. Mun la tao ka aturanna permainan, penonton riya ta` sarombenan protes sampe` ghebey kisruh e lapangan. Kaduwe` ye regghei permainan sepak bola. Ghun nyamana amain ye bede se kalah ben bede se mennang, jhe` sampe` bih lebbih mun klub andalanna kalah. Katello ye tengghu pertandingan laenna se bhagus, ma` le ta` bhusen nengghu klub bola jeriya malolo. Mun nengghu se lebbih bhagus kan dhaddhi tao beremma saongghuna permainan bal balan laenna. Mun la ngarte, penonton riya ye ta` ghampang nguso`an mun andalanna kalah, apapole mun mennang ye kobassa.


E dhi-sedhi-eng roma benyak nak-kanak kenni dedhi cek salpa eng mun mukka berung se a juel enuman. Nak-kanak biasanah paleng seneng dek enuman se e kocak es boba. Enuman jiah bedeh se a rassah coklat, vanilla, stroberi, otabeh a rassah kopi. Biasanah neng boba bedeh bighinah engak ager ken abek liak. Bighinah jiah deri tepong abek nyel-kenyel mun e kakan. Mun molenah a sekolah benak nak-kanak meleh enuman jiah, lakaran pas mun eyenum bektoh siang gebey mecia ben nis-manisah eber. Arghenah ghen lema ebuh segelas. Mun terroah nambah embuen gebey e attassah boba engak keju otabe mesis nambah du ebuh pole.


Mela dhari kadaddhaj se bedeh narek neng songay ka'dhinto kulah jughan bedeh caretah se lebbhi aneh pole. Nah, a langngoy paneka lakar tang olahraga se paleng kulah sennengen ban kaula lakone hampir ben areh ongghu lakaran. Nah, dhari jareya kulah lok toman pole kan mandih songay kadhibi' neng budinnah roma sebab la segghut e rek tarek dhari dhelem jareah. Akherrah kulah neka pinda haluan terro asassa neng songay otaba leke kenne'. Namong, leke jareyah semmoh jheu. Akhrrah kulah paksaen melannah sobhung aeng ban mate lampu. AKherah kulah asassa jughan neng dhissah ban angoy langmgoy, namong aeng dhissah paneka lakar la cek kotorrah.


Mon entara ka Pantai Camplong ango' are biyasa pendha' ta' sella'. pantai se segghut datengi engko' Polana angen tase'en cellep sara ban beddhina pada cellep. E pantai Camplong bada hotella kiya engko' toman ngenep keng rassana ta' pate poko' polana tada' aeng anga'en. ta' tao mon kamar se arghana larang pola bada aeng anga'en e jiddengah. Kennengngan reya paleng ramme e bakto tellasan. Keng paleng ramme reya tellasan topa'. Tellasan kurban otaba tellasan pasa pada ramme keng ta' enga' tellasan topa'. mon tellasan topa' pantaiya sella' jhalan e lowar pagghun macet lanjhang. bi-lebbi mon la oreng moleya. pagghun macet ler-keleran enga' olar ta' neng ajhalan. Mon are biyasa pantai Camplong reya seppe, oreng dateng to'-malto' ban ta' osa majar mon lebat pengghir.


Barung Asela se bada e pengghir sereng tase' Camplong aropaaghi kennengngan ngakan se andi' suasana otaba kabada'an endha, apa pole e bakto are compet. langnge se Mera sajan majhembhar barung reya. lokasina teppa' e pengghir jhalan ban ta' kera posang. bannya' dhamar ban Du gharduwan dari kaju sakabbhinna dari kaju se epletor, ghladhakgha pada dari kaju. dhaddhi mon ngakan ekennangan reya aromasa perna ban nyaman. fasilitassa abak lengkap patot oreng lako bannya' abali ban entar ka barung Asela. Paladhinanna andhep ban aladhin ongghu da' ka tamoy. Kennengnga motor ban speda motor leggha teppa' e pengghirra ban eyada'en barung dhaddhi tamoy ta' posang nyaba' tompa'anna.


Selda dhujen nonton drama korea. Biasanah mon la mareh ujien selda pas maraton negghunh drama korea sekalean refreshing dheri ujien se berrek. Dheri sakeng sennengah Selda ka drama korea, selda sampe taoh nik-sakonik istilah kata delem bhesah korea. Re saareh samolenah dheri skolaan, selda a salen kamabhi, ngakan teros bhejeng. Mon la mareh kabbhi Selda pas dung-tedungan isturahat sambih materros drama korea see tegguh. Selda biasanah nonton drama korea ning Telegram. Kadheng mon andik pesse, Selda nonton drama korea angghuy akun premium netflix andi'en. Mon la negguh drama korea sampek malem, Selda sampek e ghighirih moso reng-tuanah. Polanah mon tedung malem sarah, lagghu' pagi bisa tellat ka sakolaan.


Mansuhana nyamana. Oreng se biyasa ajaga makamma Syekh Raba neng Meddhangan, Dhammabu, Mekkasan. Mansuhana omorra paleng la dapa' ka para' empa' polowa. Orengnga bisa etemmone neng dhalemma langsong. Orengnga tao silsilana ka bhuju' Raba jiya. Mon kerana bhuto, se sakerana terro taowa jha' bhuju' Raba areya dari dimma asalla, Mansuhana bisa ajhellasaghi. Koca'en keya, Mansuhana reya ghi' bada toronanna dari bhuju' jiya. Kennengngenna ghi' so'-maso'. Neng ghir-pengghirra bada bannya' saba. La neng Bhuju' Raba areya, kennengngenna seddhi'en Masjid Meddhangan. Neng dissa bada pondhuggha keya. Nyaman keya mon mondhuk neng dissa. Langsong eghurui bi' Mansuhana. Neng seddhi'en bhuju' jiya, bada ka'-bhungka'an se omorra la dapa' atosan ebu taon. Raja ce' rajana.


Sapa se ta` tao ka siomay. Kakanan khas Bandung se la bannya` ejhual ta` pera` e Bandung. Siomay bisa kiya eghebey e bengko. Ben resep se la bannya` tersebar e you tube. Sayuran enga kentang, kubis, paria, ben ghuringan dari tepung sagu otabe kanji se ecampor jhuko` tenggiri mun lebbih nyaman. Siomay sakabbhina etuap kecuali adhunan kanji bede se etuap ben bede se eghuring. Nyaman ongghu ben kreatiffa oreng Bandung aghebey resep masa`an. Bisa makennyang kiya saporsi mun melle e luar regghe kisaran Rp 10.000,,00 - Rp 12.000,00. Carana aghebey mun e bengkoan ye ghampang kiya, tembhang melle e luar.


Pantai (Pengghir Sereng) Camplong aropaaghi pantai se segghut ekadatengi engko'. Polana angen tase'en cellep sara ban beddhina pada cellep. E pantai Camplong bada hotella kiya engko' toman ngenep keng rassana ta' pate poko' polana tada' aeng anga'en. ta' tao mon kamar se arghana larang pola bada aeng anga'en e jiddengah. Kennengngan reya paleng ramme e bakto tellasan. Keng paleng ramme reya tellasan topa'. Tellasan kurban otaba tellasan pasa pada ramme keng ta' enga' tellasan topa'. mon tellasan topa' pantaiya sella' jhalan e lowar pagghun macet lanjhang. bi-lebbi mon la oreng moleya. pagghun macet ler-keleran enga' olar ta' neng ajhalan. Mon are biyasa pantai Camplong reya seppe, oreng dateng to'-malto' ban ta' osa majar mon lebat pengghir.


Sampeyan Timan nyejhel njek naek speedboth manabi entar ka Pantai neng Bali. Neng Bali neka kennengan Wahana Speedboat jariyah, manabi onengah sensasi ngangghuy kendaraan neka. Cara angghuyyah ghi toroaghin ka trainee nah. Acorak nyettir sepeda motor matic ruah tinggal gas ban ator kacepeddhannah, jhek but ngebbhut degghik tebelig neng tase, jha' kalep jughan ngangghuy pelampung abadhi ajhaga kaselamadhen. Koncinnah manabih nyettir transportasi anekah engghi ka'dhinto santai ban kalem njek teggang tor panek. Mangken, dha'adha'eng sampeyan gas dik-diddhik manabi la badha filingah bisa ator kalangan peteggih ruah tingkadhen gas sah sopaja bisa lebih nyaman nganghuyyah. gampang ghamoang mlarat, tapeh insyaallah kabbhi padha bisa kok.


Oreng se dhujen nyongok an film pagghun andik benyak cara ghebey nyongok film, bedeh se entar ka bioskop ben cinema, bede se andik aplikasi nonton film engak Netflix otabeh Viu. Tapeh bedeh cara se tak pateh bhegus ariyah, download se tak legal. Bede carah downolad film anyar se ilegal. Ilegal riyah berarti tak majer royalti otabeh pajhek. Caranah bisa downdload ning link se nyediaaghi riyah. Polanah ilrgal, link riyah biasanah atrghenteh makle tak e temmoh. Cara riya tak bhegus, maskeh bede bhein oreng se anghuy cara riyah ghebey nyonggok film se terro e congok, biasanah film anyar se ghik buru rilis otabeh kaluar.


Sanajjan Ketab socce reya toronna dari Allah tape e dalem ketabbha oreng kresten se esambhelli maso nabi Ibrahim reya Nabi Ishak, kaangghuy dhaddhi tandha bhaktena da' ka Allah ban alaksanaaghi nadharra da' ka Allah jha' paleng bhaghus reya ban nomer 1 cinta ka Allah banne manossa. Tape dalem Islam se esambhelli reya Nabi Ismail se nasabbha dagghi' dapa' ka Nabi Muhammad. Caretana pada tape oreng se edalem careta ta' pada. Nabi Ishak reya nasabbha dagghi' asambhung ka aghama Yahudi ban Kresten. Oreng Kresten ta' ngako jha' se ebhelli reya Nabi Ismail polana Nabi Ismail bhabhar dari buda' se eyangghep ta' molja ban ta' patot dhaddhi nabi sanajjan Siti Hajar la mardhika ban dhaddhi rajina nabi Ibrahim oreng Yahudi ban Kresten pagghun ta' ngakowe Nabi Ismail


Oreng se dhujen olahraga renang, biasanah angghuy bekto luangah ghebey arenang. Bede sebegien oreng se nganggep rennag riyah kegiatan rekreasi tapeh bede kiyah se ngaggep renang riyah kegiatan olahraga. Ghebey olahraga otabeh rekreasi, renang lakar ma lebur ka ateh ben ka bhedhen. Mon ghebey oalhraga biasanah oreng a rennang ning kolam renang. Tapeh mon untuk rekreasi, oreng bisah a rennang ning songai, tase' otabeh danau. A rennang riyah ghebey bheden sehat polanah kabbhi otot ning bheden aghulih bekto a rennang. Bede benyak gaya renang, biasanah se paleng sering oreng taoh riyah gaya bebas, polanah paleng ghempang. Gaya se laen riyah bede gaya dada, gaya punggung, ben gaya kupu-kupu.


Nase' Padang ghi' deddih sala sittong kakanan favorit masyarakat Indonesia. Adhesar hasel survei taon 2017, Nase' Padang e sebbhut kakanan paleng nyaman e dunnyah. Salaen jiyah, Gusti apendapat  nase' riyah pas ka jhilenah reng Indonesia polanah mampu nyampor cem-macemmah kakanan se masok ka tana Minangkabau. Salaen jiyah, kakanan riyah kaoca' andhi' dampak jhube' ghebey kasehaten polanah ngangguy bennya' pateh se e anggep somber lemak jahat se bisah ningkat aghi resiko panyaket jantung. Tapeh nyatanah pateh se badha e nase' riyah ghun ngandung saparapatteh deri minnya' ghuring. Hal riyah e teggesagi so Professor Nur Indrawati Lipoeto se ngoca' kakanan se ngangguy pateh ngandung kalori lebbhi rende katembheng ring-ghuring.


Mungkin hampir sakabbinah oreng senneng ka obih bungoh. Polanah kakanan riyah salaen bernanah se raddhin, kakanan riyah makennyangan ka tabu'. Bernah bungoh se badha e obih benni ghun raddhin tapeh badha nutrisi se bennya' e delemmah. Bernah bungoh riyah nunjuk aghi badhana kandungan pigmen antosianin. Penelitien e taon 2015 nyebhuttaghi delem 100 g obih bungoh  badha 16-57 mg pigmen antosianin se nyebeb aghi obih abernah bungoh. Pigmen riyah aropa'aghi molekul delem antioksidan se andhi' bennya' manfaat ghebey kasehaten. Sajhen bungoh bernanah, sajen rajeh kandungan antosianinnah. Kanyata'an se lebbhi ngerjhettaghi pole, kakanan riyah ngandung potassium se lebbhi tenggih e bhending keddeng.


sabben areh tang lakoh seghut e dhelem depor, karena engko' seneng abey ghebey Jejen. Kateppak an engko' Andhik oven listrik, se dimmah oven listrik riah panasseh asomber deri listrik, angguynah lebbi nyamanan deri kompor biasah, panasseh gun nyaman e tentoagi so kabuthoan, Mon agebey Jejen leburren polan lebbi gempang. ngabesagi deri nyamanah oven so kompor biasah argenah lakar lebbi larang oven listrik. Mon ghebey oreng catering roteh ngangguy oven listrik lebbi nyaman, tak li-belien ngontrol, karena bhektonah la e ator kalaben kabuthoennah, ollenah panggengnah lebbi ratah. Mon ghebey amassak bahan se Matta tak bisa ngangguy oven, polan oven gun ghebey pengangak massak an SE la cellep.


Kakanan se biyasa bada e Sampang Madhura se akowa ban nyaman reya Pa'Mi bada se ngoca' Pa' Tahu otaba Pa' Tahu. Pa' Mi arghana moda ra-kera coma RP.5000 ban Paleng larang Rp.10.000 sapereng otaba sabhundhu' mon ebhundhu'. Kakanan reya ghampang etemmo mon ghu-lagghu otaba malem. oreng se ajhuwal Pa' Mi biyasana ajhuwal otaba adhasar e romana otaba eyada'en en romana mon epenggjir jhalan (embong otaba lorong). Bada duwa' rassa Pa'Mi sanajjan pada plappana. se nomer settong Pa' Mi se poket kowa pettessa enga' andi'en Bu' Sitti se bada e kampong Takobuh otaba Jl.Rajawali GG.II ban se kowa abak bhenning andi'en Bu' Suhra se ta' pate jhau kennengnganna.


Al-Qur'an aropaaghi ketab paleng socce mongghu oreng Islam. Ketab paneka aghennepbhi ketab sabellunna eyantarana, Zabur, Taurot, ban Injil se samangken kabhenderran epon Firman Allah ekamangmang. Al-Qur'an ejaga langsong kaasliyanepon langsong sareng se Kobasa ban manabi Al-Qur'an ampon elang dari bhumi aropaaghi partndha kiamat. Ketab paneka epatoron ghan ne'-sakone' aghunaaghi parantara malaikat Jibril se dhaddhi pamator ka Ghuste Kanjeng Nabi Muhammad. Maca Qur'an ta' olle ban-saromban kodhu nyocce'e aba' ghallu otaba ngala' wudu'. Manabi ta' andi' wudu' oreng Islam ta' eyedhini nyeddhing otaba negghu'Al-Qur'an se aropa ketab otaba musaf. Manabi aplikasi Al-Qur'an e HP ta' aponapa sanajjan ta' andi' wudu' amargha ta' aropa musaf.


Madureh andhi' sala sittong kakanan se unik ghebey ecoba'. Kakanan riyah unik polana tajhin e campor so rojek. Biasanah rojek riyah badha e bherung rojek liana se badha e jhelen Purba, Pamekasan, Madureh. Biasanah kakanan riyah e kakan e bektoh marenah a tarawih e bhulen pasah. Rojek tajhin riyah eghebey deri tajhin ben e campor so rojek se ngangguy pettes khas Pamekasan, kacang ghuring, ben keddeng paka' . Salaen jiyah rojek riyah ngangguy cengor pas keripik se e pa ancor ka bumbu rojek. Benni ghun jiyah, rojek riyah ghi' badha camporan sayurnah kiyah (temon, cambe, ben bulung. Deddih se pertama se esabek ka pereng reh tajhin maren jiyah camporan rojek ghi' bhuruh e totta' e attasseh tajhin.


Oreng mon andik modal pesse se cokop bennyak riyah bisa ajhuwelen sepatoh otabe sendal. Sendal ben sepatu apapole andik'en oreng binek riyah biasanah andik model se genteng, ben pole oreng binek riyah senneng se nyamanah ateh-genteh model sepatu ben sendal. Bennyak macemmah bahan sepatu ben sendal deri se argenah mode sampek larang, deri plastik sampek dek kolek asleh. Makle dhegengan riyah gerus bennyak se melleh kodhu nyesuaiagih bik oreng se terro melleh dibik, kaden pasang argeh se seddengan ben sareh bik gebey model se genteng ben unik. Sepatu ben sendal riyah kiyah mon sereng eangghuy lekkas rosak, magkanah usaha riyah bisa elakoneh ben ariyah bisa nambah lapangan lakoh anyar dek oreng laen.


Padeh bik manfaat apede umummah, lateyan jiah kiah bisa ngelancaraghi peredaran dere ben ngendaliaghi kadar ghuleh, kolesterol, ben tekanan dere. Manfaat laen deri norok olahraga e sekolaan jiah bisa merrik dampak psoitif dek pemulihan oreng se ngalamen depresi. Studi se e terbitaghi neng Biological Psychiatry metaoh jhekoreng se depresi andik okoran hippocampus otak se nyusut. Kondisi jiah nyebabaghi oreng se ngaalmen dpresi bisa sossa konsentrasi ben mekker jernih. Para peneliti kiah sepakat jhek ekskul olahraga bisa merrik manfaat dek otakkeh nak kanak se andik depresi. E tamba pole aktivitas riha bisa ningkataghi mood, fungsi kognitif, ben daya engak eng anak.


Lambannah neka manabi badha acara petro belasan neng madrasah paste kodhu bedha settong anak se kodhu seap a careta neng panggung kesenean. Kulah biasannah selaluh daddhi korban partunjughan careta jareya. Sabelummah molaen mangghung partunjughan biasannah kulah la ampon ayo siap dhari Tello bhulan sabelummah neka la ampon latean. Kulah a latean neka lakar neng roma sebab aba engghi ka'dhinto oelateh kaenean se ampon kasohor neng Kampong. A lateh dhari ghu' lagguh sampe're sore sareng nak kanak se laennah sopaja bisa kompak dhalam maen aghin careta. Kabettulan cereta jareya se badha bungannah sareng Kottah Bhangkalan, benner Laen caretannah Ke' Lesap. Saenggha pemaennah ka'dhinto lok coman kulah bisaos namong bedeh pole se laennah.


Benyak oreng se dhujen ka cumi celleng tapeh tak bisah a massak. Mon tak bisa a massak biasanah tintanah lakar tak kaluar. Caranya besso cumi sampek bherse tapeh tengateh moso tintanah jhe' sampek kaluar. Mon la mareh, kocek bumbunah engak beng pote, jeih, kemiri, sa'ang, bhebeng mera ben cabbih. Panasen minyak sakunik pas ghuring sakejhek bumbunah sampe a beuh ro'om. Mon la ro'rom berrik aing sakunink pas pamasok cuminah. Abe' e ket-tekken cuminah makle cellengah kaluar. Mon la mareh kaluar tintanah pas nantos sakejhe' sampe cumi massa' ben abek ngembeng. Jhe' bit abit a massak cumi polanah bisa gheli otabe alot.


Olahraga kene` laenna enga` ka` berka` e jhalan sabellunna lagghu ye pade marena abhajang sobbuh kiya. Ye bisa angghuy alas soko enga` sapatu otabe ta` angghuy. Berka` ta` usah jhauh-jhauh cokop pokok la kaluar pello mun ghu lagghu nyaman ben seggher. Salaen ruwa manfaatta ye ma` le ta` katonduwan ben ta` tedung pole marena abhajang sobbuh, ora` bisa lebbih locer ben pekkeran lebbih tenang, ye pastena bhagus kiya ghebey oreng se endi` riwayat kencing manis, kolesterol ben asam urat misalla. Bi` olahraga bisa maberes sakone`na ye matoron kadharra e dalam bhadhanna abe`. Mun korang olahraga ye atompok panyake`na abe`, jhe` pera` salaghi kakanan se e kakan, tape salahaghi beremma pola olahragana kiya.


Entar manceng lem-malem maso cakanca e Palbbhuwan Branta tada' ollena keng polana senneng. Bakto dapa' takerjhat ngatela' reng-oreng pancengnga teng-ganteng bada dhamar se ana-barna. Bada se ngangghuy perreng lanjhang sara ma'le dapa' ka tengnga bhani pancengnga. Tape tang endi' maso sakanca'an tada' apana ghun coma panceng biyasa se kene' ban tada' dhamarra. Aherra ya tada' ollena se manceng. Di-budina la sengka, bhane odang la tada' sakanca'an aoba dhaddhi tokang congngo'en oreng manceng. kapan bada se olle noro' acerreng senneng ban perak karya magghi ta' noro' olle. bada se nyolo keya econgngo' keya ta' olle lebat. aherra kapan la abit ban abak malem Ca-kanca ngajhak mole polana angen la tamba santa' ban bhdhan komighil, mata ta' kowat mella'.


Brahmana se anyama Sidi Mantra olle dhunnya ban bine se raddhin. Akabinna reng kaduwwa jiya eberri’ ana’  lake’ anyama Manik Angkeran se mon la raja andi’ tengka jhuba’. Iya areya matada’an dhunnyana reng towana ghabay tarowan. Eppa’en ngeding sowara soro atapa neng Ghunong Agung pas nemmone Naga Besukih. Ka nagha Besukih, dhibi’en ajhellasaghi maksod datengnga. Nagha maambu amerri’ ca’-baca’an sesse’ emmas. Manik terro taowa dari dimma dhunnyana eppa’en. Mare la tao, dhibi’en entar ka Naga Besukih. Polana angko ban tama’, Manik mapeggha’ bunto’en nagha. Tape ebales bi’ ngobbhar dhibi’en sampe’ mate. Eppa’en ta’ narema. Menta soro paodi’ pole ana’en. eppa’en menta ana’en keya andi’ kaodi’an se anyar, se mesa dari dhibi’en bi’ ana’en. Nagha jiya amerri’ apa se ekapenta. Pas dari jiya, kalowar aeng se anyama Selat Bali.


Keng lakar deiyyeh se engkok jheling neng songai Serayu. Bedeh beberempah keluarga se deteng ghebey arung jeram. Kabherreh sekitar wilayah Banjarnegara bedeh 3 pengelola wisata arung jeram. Sala sittongah jiah Serayu Adventure Indonesia (SAI) se teppak bedeh e bun berek eng gheledek Serayu, ben teppak bedeh neng intake Sigaluh bedeh neng dhisah SIngomerto. E dinnak ajiah finish point otabeh dermaga Arung Jeram se e lengkapin bik pondhuken, restoran, ben arena se luas ghebey akemah, out bond, paint ball, sampe mereka ngelayanaghi Dieng Tour. Keng mon neng start point bedeh neng laen dhisah e bun temorrah. Arung jeram e wilayah Sigaluh lanjhengah 14 km, bik bektoh tempuh sekitar 3 jhem.


Benyak oreng satiyah se naglle ka penggunaan mesin ghebey maghempang odikna ben maghempang kalakoannah. Misallah angghuy mesin cuci ghebey ma ceppet nyassa ben tak lessoh, angghuy mesin pencuci piring otomatis makle tak lesso arakora pole ben angghuy robot vakuum pembersih ghebey asapoan lantai ben kaddheng ngeppel kiyan. Odik manossah jheman satiyah e bhentoh sarah moso mesin. Jheman la lain tak parloh butoh tenaga benyak ben bektoh se benyak ghebey mamareh kalakoan roma. Laen moso jheman lambhe se mon terro nyassaah oreng ghik koduh ka songai ghellun, mon ojhen pas tak bisah nyassa. Mon satiyah bedeh mesin cuci, tekkaah ojhen badai pagghun bisa nyassa kor pokok listrik odik.


Tang alek neng eneng bik mbanah neng kampong. Marghenah engkok se kakak pertama ngerantau ghebey asekolah, kakak keduek eng norok engkok ngerantau ghebey masok pondhuken, ben oreng tuanah dhibik se lakek le bik keluarga anyarrah ben oreng tuah binek eng teppak alakoh neng luar negeri. Tebhenah tang alek nak kennek'an jiah neng roma kedhibik. Mon malem ajiah tedung ghun mba, mon siang ajiah neng enneng neng roma dhibik. Sittong bektoh ajiah ngerem video amassak jhejhen dek grup keluarga. Ajiah melleh oreo ben SKM e kaghebey cokelat ghebeyen roma. Ajiah sang le mareh ngakan pas terro ngejhuelleh dek cah kancanah neng dissah.


Teppak areh Sennen ri preien sakolaan jareya kulah e ajhek ebhu ghebey nengale mesin cuci ban terro ngobange neng toko Bandung se bedeh neng daerah kottah neng Bhangkalan jareya. Kulah la ampon le mele ban medningin reggeh neng onlinean jareya takok reggennah neka bedh sarah ban lebbhi larang dhari neng online an jareya ghu angoan entar melleh online bein. Nah lastarennah dhepak neng toko Bandung nas panas areh ka'dhinto, akherrah kulah nyareh lah merek LG jaruah se kaloarannayar ghi reggennah neka cek kacek sareng neng online lebbhi mode ternyata. AAkherrah kulah setuju, namong menta gratis ongkir panganteran ka compo' bein.


Selaen jiah ngelakonen lateyan neng kennengan gym kiah bisa ningkataghi kesehaten fisik, ngelakonen fitness neng kennengan gym kiah bisa ningkataghi kesehaten mentallah seseoreng. Ajiah polanah hormon serotonin se bedeh neng otak bisa atamba seiring ngelakonen lateyan fitness, tebhenah otak kiah bisa lebbi jernih pole e delem mekker ben mental bisa sajen ningkat. Selaen jiah fitness e kennengan gym kiah bisa ngorangen stress se biasa asombher deri kennengan alakoh. Mereka se cenderung lebbi aktif apede fisik lebbi produktif e delem alakoh. Terkahir, ngelakonen fitness neng kennengan gym kiah secara rutin kebhukteh ampuh sarah e delem ngorangen bennyak resiko penyakek, kadik jantung koroner, deiabetes tipe 2, kanker usus rajeh, ben laennah.


Bakto entar onjhangan molod e romana Ke Ju (keyae kampong otaba se morok ngajhi) engko' toman para' samapotdha. Samarena atahlil pas mahallul qiyam oreng manjheng kabbhi, sabellunna engko' nyaman noro'aghi maca sholawat, keng pas ta' tao arapa temmo enga' katondu. Pas temmo nyatondut, bi' reng-oreng dhuli esandhek. Engko' aslinna ta' palengngen keng katondu. Apa pole yang-siyang pas sambi asholawat ya pas acora' ta' ngenneng mella' sakale. Todussa ta' mate magghi la mole, apa pole bakto dha'aran rassana nase' pas buru ta' nyaman ya keng la ekakan. Se robbhuwa jiya bi' oreng nyangghu la arapa. Todus sara bakto amolod pas da'iya.


Andik usaha catering  e jheman semangken cokop bennyak se melleh. Bennyak macemmah catering riyah biasanah nyediaagih kakanan berrek, jhejhen sampe enoman gebey acara hajatan rajeh. Bedeh jughen catering se khusus kakanan nak-kanak kennek kaden MPASI, ben bedeh pole catering gebey nyediaagih kakanan diet. Bentuk'en catering riyah bedeh se langsung e kotak'en neng kennengan nasek bedeh jughen se kaden prasmanan. Macemmah usaha catering riyah naik polanah bennyak jughen oreng se jhen sibuk tak andik bektoh gebey massak, deddhinah ngakan catering deddhi pelehan sebegiyen oreng. Apapole usaha riyah cek ontongah mon ebukkak neng kottah, se rata-rata orengah alakoh mangkat lagguh mole malem. Usaha catering rajeh gebey hajatan jughen le bennyak apapole mon teppak osom manten.


Mon terro nyamana kake amassa' nase' ghuring, kake kodhu melle so'-sosso' se loros. Jha' melle so'-sosso' se bilu' otaba se calanno'. Polana mon ghabay nase' ghuring, so'-sosso' se calanno' areya bhakal malarat se olleya nase' ganteng. Badana cekka' ka so'-sosso'en. Coba kake nyare neng jhalan Niaga. Neng dissa', reng jhuwal nase' ghuring ngangghuy so'-sosso' enga' apa. Bannya' se loros. La-mala tada' se ngangghuy so'-sosso' se bilu'. Mon ngangghuy so'-sosso' bilu' banne ajhuwalan nase' ghuring. Badana jhuwal kakanan se awa-kowa. So'-sosso' loros, banne ghun ekabhuto ngala' nase' ma'le nyaman. So'-sosso' loros areya polana neng reng jhuwal nase' ghuring so'-sosso' ajiya bannya' ghulina. Epaka bara', epaka temor, kalao', kadaja. Aghunjhek terros ka reng-orengnga.


Bakso dha'erren se ekesenneng kauleh ka'dintoh bedeh duek  macem ajiyah Bakso Urat Solo bik Bakso Malang. Manabi adha'er bakso Urat Solo, kauleh se nyaman e semmak en Pasar Bangkalan, e ka'dhissah mukkak en deri pokol sepolo sampek pokol empak sore. Keng manabi  terro adha'er Bakso Malang ariyah kennenggah se nyaman se bedeh neng Alun-alun. Berung Bakso Malang ariyah mukkak en malem, biasanah deri pokol enem magrib sampek pokol sepolo malem. Se paleng esareh manabi adha'er Bakso Malang nekah polanah bennyak essenah, bedeh pentol kenek, pentol rajeh, siomay, tahu pote, tahu guring, kerepe' pangsit, bie hun, mie koneng bik sayur gengan. Bisanah kauleh mon pessen bakso ariyah pas teppak gilok adha'er sebelunna, pas etambah e lontong makle kennyang.


Olar reya eterrangaghi neng Al-Qur'an ban Al-Kitab se aghudha Nabi Adam ban Siti Hawa kaangghuy ngakan buwa pangataowan otaba buwa khuldi. Mangkana kantos setiya olar reya bannya' dhaddhi mitologi keban jahat tape odi'en serra', para' esakabbhinna bhangsa ban naghara. Sanajjan e dalem kartun Naruto olar reya eghambharaghi hewan se jahat ban bisa odi' lanjhang kalaban oreng laen se melo nyangsarana. E dalem Naruto penjahat se ta' ghellem mate reya Orochimaru se bisa dhaddhi olar pote ban bisa asanonglot kaangghuy malanjhang odi'. Ketab otaba careta se bada e dalem ketab reya bannya' ekala' kaangghuy aghabay careta maso tokang careta, tamaso' kartun


Sabben bulen pasah, biasanah mamak sereng ngebey jhenjhen. Degghik malem mamak terro jejel agebey kue putri salju, engkok deri berik le esoro mamak nyareh dek internet cara agebey bik bahan-bahan mon terro gebeyyah kue jiyah.Pas esareh dek internet, ternyata bennyak macemmah mon terro agebey kue riyah, deddhinah mamak norok mecah gellun pas nentoaghih ngangguy cara se paleng gempang bik tak ruwet. Gellek gulagguh mamak bik engkok le mareh mangkat dek pasar ngobenge bahan-bahan kue salju norok agih resep se bedeh neng internet. Pas depak roma bik ngecek pole bahannah, mamak ngocak jhek margarinnah korang se egebey kue jiyah. aherra sore riyah engkok esoro mamak melle margarin pole dek indomaret semmak roma.


Acareta pole soal alat olahraga, engko` sakaluarga ye atlet kabbhi, tang Bapak ben Ebok atlet Voli pas Adekna engko` ye atlet sepak bola pas engko` dhibi` atlet bulu tangkis, tape sempat e voli kiya. Mun tang Bapak lambe` se paleng keras latianna gi` bakto ngude. Bapak mun ka` berka` biasana tello kale saare. Lagghu, aban, ben sore. Pas ebakto ruwa kiya mun ka` berka` bapak maste angghuy bendeng nyaman. Beddhi se e angghuy dhaddhi rompi pas e soko ye angghuy kiya du kalaja. Sangar kan tang Bapakna engko`. Salaen ruwa Bapak ye angghuy halter mun la mare ka` berka` ben pemanasan. Berra`na halter sampe` 50 kilogram. Ta` heran mun lonca`na ka net voli tengghi sampe` ngolbu.


Pernah engko` pas bakto ruwa preian alako, pas teppa` e Sorbhaja. Engko` nengghu film drakor molae dari kol 17.00 sampe` ka kol 05.00. Coba` bayangaghi. Ambu istirahat pas melle nase` ben abhajang. Ngakan ye sambi negghu film neng laptop. Filmma ajudul "The Moon That Embracing The Sun". Bede 20 episode, tape sakeng bhagussa jeriya film, ta` karassa dari lagghu sampe` sobbuh bisa 10 episode se e tengghu. Duwe` are 20 episode obus. Kalagghuanna ye nga`ruwa kiya, negghu dari siang sampe` ka tengah malem. Ye panengnga akhir pekan. Ongghu asli riya pertama kalena engko` ghile ka drakor. Ta` pernah engko` negghu film 20 episode ce` sakajjhe`na. Sangar kan.


Ajhegeh kabhersean kolkas riyah cek pentingah. Padeh penting moso aghebey kakanan se sehat ben bherse ghebey kaluargeh. Koklas riyah kennengan nyempen kakanan. Mon kolkas bherse, biasanah kualitas ben kabhersean kakanan se e sempet norok bhegus. Mon kolkas kotor, biasanah kakanan se e sempen norok ghempang bucco' ben beuh. Selain ghebey kasehadhen ka bheden, ajhegeh kabhersean kolkas kiyah ghebey ma hemat ka listrik. Mon bherse ben e angghuy normal, kolkas tak ngakan benyak watt, dhedih bisah lebbi hemat ka listrik. Mon bede sittong kakanan se buccok tapeh e torot ben e sabek ning sittong kennengan moso kakanan se laen, biasanah kakanan se ghi' bhegus norok ghempang buccok kiyah.


Laila pertama kalinah ngerayaaghi molodhen neng Medhureh. Ajiah polanah Laila benne oreng Medhureh. Laila akuliah neng sala sittong perguruan tegghi neng Sorbhaja ben ajiah ngekos kedhibik. Laila andik kancah nyamanah Sarah. Sarah jiah oreng Medhureh. Tebhenah teppak sittong bektoh Sraah dheng bedheng nelpon ben atanyah, "Hedeh entarah molodhen dinnak, yeh?" Yeh Laila langsong nyeweb, "Ayok." Laila ngenep tello areh neng romanah Sarah. E molaen deri seareh seghilok eng molodhen, sampe duwek areh semarenah molodhen. Laila tebhenah nyapok konjhengan neng masjid teppak malem molodhen. Rammeh sarah ben Laila lok toman nyeling perayaan molodhen se akadik neng Medhureh riah. Laila keleburen sarah.


Tappak areh sabtoh malem Mengghu, kaula sareng ebhu meyos ka masjid Akbar neng Sorbhaja. Masjid Akbar neka masjid se paleng rajeh ka badha'annah neng Sorbhaja ban bannyak pangunjungah. Kaula sareng ebhu meyos ka masjid akbar ka' dhinto amargha ebhu terro taoah. Mangkat saketar marennah ashar, asepeda motoran dha' Sorbhaja lebhat Suramdu saketar pokol 15.30 WIB. Depak neng masjid akbar ka' dhinto saketar 16.30. A bhejeng lah neng dhssah tahiyatul masjid, san marennah jareya langsung aleng leng ban jhu' toju' pas tofoto an. Nengale ebhu senneng rassannah jareya duh cek banggannah. Lastareh neka kaulah sareng ebhu mole saketar pokol 5 an.


Peteng riyah sala settong keben se odik neng daerah pantai. Peteng riyah andik sepolo sokoh ben andik cangkang se kerras. Peteng jughan andik duek capet se tajem. Bernanah peteng riyah abek coklat biruh, keng mon le mareh emasssak bernanah deddhi mera semmo oren. Peteng riyah odik'en neng tasek deddhinh halal mon ekakan. Peteng sereng esajiagih neng berung massakan seafood.  Peteng bennyak macemmah bedeh peteng bekoh, rajungan, soka ben laennah. Argenah peteng riyah cem-macem ebidheagih kalaben okoran rajeh bik kennek'en peteng. Maggih andik kolek cangkang seng liyak tor kerras, keng degingah peteng dibik lembuk tor rassanah manes. Keng ngakan peteng riyah tak olle nyak-bennyak polanah bisa mekomat oreng se andik kolesterol.


Deddih oreng se ajhuel sosis eanggep andhi' peluang  se cokop ngontongagi kiyah polanah modal usaha se e butoh aghi ta' rajeh. Sementara ontongah lumayan rajeh. Deddih oreng ajhuel sosis kadeng e pandheng sebelah matah bi' reng-oreng, polana lakonah ta' a sepatuen ben adasien nga' reng kantor padahal hasellah luar biasah. Apapole e bektoh masa COVID 19, bennya' oreng se ta' keluaran romanah ben astenah butoh kakanan se praktis ben awet. Situasi riyah bisah deddih peluang se rajeh ghebey bisnis kuliner, khususseh oreng se ajhuel sosis. Polanah sosis bisah e beku aghi ben tahan lama ghebey konsumsi otabeh ghu'-ghenggu' roma'an se bisah e guna'aghi bile'eh beih.


Marenah ngebey jhejhen, lat-alat depor se kotor atompok ben ngebey mood dheddhih jhubek. Polanah biasanah, lat-alat depor se e angghuy ngebey jhejhen e kennengen buttercream mesteh andik permukaan se lecen ben aminnyak. Moalen deri mangkok, sutel, split, loyang jhejhen, ben ghik bennyak pole. Ngebherseen lat-alat jiah dheddhih tantangan dhibik marghenah sossa. Tapeh bedeh trik se bisa ngebhentoh merseen lat-alat se e kenneng buttercream. Pertama, siapaghi bak se cokop lebar teros esseen bik aeng se panas ongghu ben ghik  nguap. Marenah jiah tambaaghi sittong sendok kennek sabon ra-kora. Gheluy sampe sabunnah larok. Marenah jiah pemasok lat-alat depor se terro e bhersenah ben dentek beberempaj bektoh. Marenah jiah buttercream-ah lontor dhibik meskeh lok e gosok.


Ca-kanca mayu palebur maca ma'le dhaddhi oreng se andi' bannya' pangataowan. Mon maca reya dhaddhi kabiyasaan bhakal naghi ban terro maca'a malolo  Engko' lebur maca Careta Panda' (Carpan) se acareta parkara lokalitas otaba adhat tape kabannya'an Carpan neng Madhura ta' bisa kalowar dari pakem se biyasana eyangghuy sastrawan kona. Seekacaca biyasana parkara kerrabhan sape se saongghunna bannya' oreng penter otamana Sarjana se paham elmo ta' Saroju' kalaban Madhura se enga' jiya. Kerrabhan sape eyangghep nyeksa sape otaba keban tape ta' bannya' se bangal ngotaraaghi polana kerrabhan sape bannya' bajing ban oreng kadhang tako' dhaddhi parkara raja mon noles parkara kajhuba'an kerrabhan sape.


Rokib le olle 2 bulen rajin olahraga. Ajiah andik keterroan ghebey entar dek gym polanah ajiah ngerassah parloh adiet. Molaen deri jiah Rokib sabbhen sabtoh ben minggu entar dek gym. Gym jiah bedeh neng kottah, cokop jheu deri romanah Rokib se agak masok dek sah dhisah. Tapeh polanah Rokib lebur se apede neng gym, akhirreh Rokib ngebela belaaghi entar u jheu sabbhen weekedn keng ghebey dek gym. SIttong areh Rokib teppak ghik kedhibik neng gym jiah. Tebhenah Rokib santai bhein ben lok takok pa apah. Seddheng Rokib ngangkak beban, dheng bedheng bedeh suarah gherujuken deri budinah. Ternyata bedeh oreng labu deri lantai 2 lebet ghebengan.


Jheman setiyah keng mon terro ngebeh kamera dibik gebey afoto riyah lok pateh rengkes. Ontongah jheman setiyah HP se biasa etegghuk mesteh bedeh kameranah, ontongah jheman semangken riyah oreng mesteh andik HP. HP bentuk'en kennek bisa masok tas ben kantong, mangkanah bedeh fungsi kamera riyah lakar cek bhegussah. Apapole HP jheman setiyah andik kamera bekang ben kamera adek kiyah, setiyah rang-rang HP se ejhuwel lok andik kamera sama sekaleh. Kamera HP riyah kualitassah macem-macem bedeh se genteng bedeh kiyah se korang genteng. Kamerah budih neng HP tentonah gebey foto neng budinah HP kaden pemandangan. Manabi kamera adek biasanah egebey oreng foto deri adek, otabeh aselfie.


Semarenah jiah bisa bhein nyamanah nyellem, e kececce'en pemaen laen se lebbi jago. Otabeh bisa kiah, Taufik lok dheddhih pa apah selaen pemaen bal. Selaen Taufik kiah bedeh christian Hadinata, legenda bulu tangkis Indonesia se sukses rajeh neng sektor ganda: ganda lakek ben campuren. Christian e masa kennek eng lok toman amempeh dhedhih atlet bulu tangkis, cita citanah justru terro dheddhih pemaen bal profesional. Ajiah banting stir dheddhih pemaen bulu tangkis marenah ngerassah abek eng lok cokop kuat dheddhih pemaen bal, polanah taoh diri ajiah dheddhih nekunin bulu tangkis. Teros deri tanangngah jiah Indonesia bennyak berjaya nneg kompetisi internaisonal, gelar juara dhunnyah, All England, Asian games, ben sebheris prestasi laennah.


Sewel socah riyah sala settong jhejhen se esennengen reng-oreng. Sewel riyah egebey deri tepong kanji se etambahen odeng se ealosagih. Sewel riyah bedeh duek macem bedeh se sewel kellah ben sewel guring. Benjtuk'en sewel guring riyah semmo gepeng ben setengah lingkaran, rassanah gurih gering. Mon sewel kellah riyah bentuk'en lanjeng tor lonjong akadih es lilin, mon rassanah sewel riyah kenyal nyaman. Sewel riyah sereng egebey rojek ekakan bik pettes, accen otabe bumbu kacang. Argenah sewel riyah ngodeh keng 500 ropiah perbiginah. Mon melleh rojek sewel, selaen jiyah bisa melleh nambah tahu bakso bik sosis. Ngakan sewel riyah pas esambih ngenom es teh pas cek nyamannah.


Dimsum ariyah sala sittong kakanan terkenal dheri Tiongkok. Kakanan riah benyak e kasennengih moso oreng Indonesia kiyah. Sabellun pandemi, mon terro ngakan dimsum oreng ambhu ka retoran chenah otabeh ka mall se bedeh reto rajeh. Beberapa taon ka budih, dimsum benyak e jhuel moso oreng ning ghir lorong. Sajen ghempang oreng bisah melleh dimsum, sajen benyak oreng se senneng ngakan dimsun. Satiyah nyareh dimsum sa ghempang nyareh oreng a jhuelen cilok. Dimsun biasanah e kakan moso saos peddhis, tapeh tanpa saos peddhis kiyah dimsum ariyah la nyaman. Dimsum bisah nyaman ekakan maskeh tak ngangghyu saos polanah adonannah e kaghebey dheri dheging ajem. Saporsi dimsum se okoran abek rajeh biasanah e jhuel sapolo ebuh olle empak otabeh olle tellok mon dimsum se rajeh. Tapeh bede se jhuel dimsum kenik, se arghenah sapolo ebouh olle lema'.


Gi` kanak biasana se paleng e sennengnge ruwa asapeda`an. Maseh lambe` jhamanna engko` ta` endi` sapeda, biasana ye nginjham ka kanca otabe sapopo. Mun ta` anakna reng bede biasan ye ta` andi` sapeda. Ajhar sapeda lambe` taon 2000an gi` kelas settong SD. Bhuru ajhar tao nyangke` ka jhemmuranna oreng, ontong kalambhina ta` aghaggharan. Ra kera empa` are ajhar sapeda bhan molena sakola, la bisa. Endi` sapeda lambe` engko` bhuru SD kelas 4. Polana pas ulang taun. Ce` sennengnga ate akhirra endi` sapeda ontel dhibi`. Akhirra kiya bisa amain sapeda re saare ben ta` usah ngenjham ka taretan. Sapeda rantang enga` endi`na nak kanak raja.


Kake mon tao filem "The Life Of Pie" bhakal andi' pangajharan odi' se bannya'. Pie se ngambang eyattas tase' abhareng ban keban alas enga' macan bisa odi'. Sanajjan ta' ghampang tape Pie ta' toman nyalaaghi kabada'an ban lako ajhuwang kaangghuy odi'. Sanajjan oreng seppona sedha eyanyo' omba' raja tape na'-kana' reya pagghun nyare cara da'remma se bisa'a odi' tape ta' marogi ka keban se bada e parao kenne' seetimpa' dhala aherra bisa akor ban macan se sabellunna ngakana aba'en. Mon ghita' nyongngo' dhuli nyongngo' ongghu lebur sara ban ta' kera rogi. Tape cora' ghi' tada' se ngangghuy bhasa indonesia. se bada ghun tolesan Arte dari dha-kndha  se bada e dalem filem. Keng rassana mon na'-kana' ngoda pagghun ngarte sanajjan coma bada artena malolo.


Rekket eyangghuy bi' oreng se amaen rekket. Bento'en rekket arowa lanjhang neng ghu'-tegghu'en, ban bunter neng kol-pokolla. Neng bunterran jiya, biyasana bada jharing se la mare epasang. Jharing jiya aghuna mon mukol ekkok. Maen rekket areya bisa ekamaen bi' duwa' oreng otaba settong laban settong. Lapanganna arowa biyasana bada gharissa se nandaaghi ebbal jiya maso' otaba kaloar. Ekkok ta' bisa epokol dukale bi' rekkeddha. Areya la atoranna amaen rekket. Biyasana bhan pemaen, arowa andi' rekket bang-sebang. Ta' bisa esadiyaaghi bi' oreng se mabada. Ta' bisa senga' jiya. Polana tegghu'an laen, artena laen keya maenna neng dalem lapangan alaban muso tayya.


Salah settong lakoh se bennyak esareh ben elamar bik lulusan anyar ajiyah bank. Bennyak macemmah bank bedeh BRI, BTN, BNI, BCA, Mandiri ben laennah. Biasanah se bennyak ebukkak lamaran gebey lulusan anyar ben nak-kanak ngodeh ajiyah neng begiyen teller ben customer service. Oreng binek biasanah seneng alakoh neng bank polanah ben areh kodhu adhendhen rapi ben raddhin tapeh bennyak jughen oreng lakek se alakoh kiyah neng bank. Senyatanah kelakoan se ekerjaagih neng bank bennyak kiyah, kadheng malah oreng bank riyah bisa sampe lembur malem makle lakonah mareh. Nak-kanak se eteremah neng bank begiyen teller otabe customer service riyah biasanah sistemah kontrak duek taon.


Neng barta se eyangghit Wikipedia, Zainuddin M.Z. arowa anyama asli Zainuddin Hamidi. Keyae se rembi’ neng Jakarta, 2 Maret 1952. Horof M ban Z se bada neng budina nyamana jiya ekala’ dari nyama eppa’en, Turmudzi. Zainuddin areya tong-settongnga ana’ dari Turmudzi ban Zainabun dari Betawi asli. Eppa’en mare alako neng PLN, se kenceng ban bhaghus dalem aghamana. Poko’ la ta’ tobang mon esoro abhajang ban alako ibada laenna. Neng omor duw taon, Zainuddin la eghi-naghi bi’ Eppa’en. Se terro ajhalana terros neng dalem odi’en, Zainuddin nolonge Emma’en ajhuwalan nase’ bhundhu’an. Ghi’ kene’ Zainuddin jiya lakar penter soro adhabu. Kadhang andi’ tengka se loco. Zainuddin perna onggha ka attas meja bakto bada tamoy neng roma Embana. Dari dissa Zainuddin terros ajhar neng sakola’an ban Madrasana. Terros sampe’ dhaddhi oreng se penter acrama. Manyambhung apa se bhender neng aghamana.


Dana darurat riya ye misalla mun mendadak bede kembalian oreng endi` acara kabinan. Mun reng dhisa ben kotta riya bhidhe sara soal adhat pas bede acara kabinan. Mun misalla ba`na nyambi pesse Rp 50.000, ye degghi` mun ba`na endi` acara, oreng se eberri` pesse amplopan ye kodhu aberri` kiya saraja ruwa. Emok sara mun odi` e dhisa, Mun e kotta ye kan ta` dhaddhi masalah aberri` berempa bhai. Sakencengnga. Mun edhisa kadhang mun ta` dateng ka acara kabinanna pas tao aberri`, sampe` bede se olle sorat, kodhu mabeli pokokna. Ongghu kolot jeriya. Dhaddhi ye beremma pole, ye pas etorodhi, kecuali mun orengnga ngarte ye ta` kera etaghi ben dhaddhi cator.


Salen susu, ta` lopot pole es teh. Termasuk engko` pecinta es teh. Edimma mun ngakan e luar bengko, mun ta` aeng pote ye nginumma es teh, jarang se laen. Es teh kiya menduduki peringkat duwe` menurut  surveiya Jakpat tangghal 14-16 maret 2022. Marena susu, bede es teh. Ta` heran kiya, nginuman tradisional Indonesia se endi rasa ben bau khas riya ta` kera obus eghanteaghi bi` minuman se anyar alias kekinian. teh pagghun nyaman e jhilena reng Indonesia. Bahkan nak kanak sampe` reng seppoh ye senneng ka teh. Ta` bhusen bisa dhaddhi menu se ekalamben bi` sarapan lagghu nga` anga`an, mantep!


Oreng tuangan riko ngabele perntandingan benni nyareh sapa se menang ben sapa se kala tape nyareh silaturahmi. Caca deri reng tuana mesteh e kengaeh maso raka ben riko. bektoh pertandingan e mulaeh tim riko ben raka suwit sapa se mulai kadhe’ teryata se menang timmah riko. setelah penentuan sapa se menang ternyata timmah raka se menang riko ben raka saling berpelukan raka aberik semangat ke riko kala menang hal biasah se penting udah berusaha. Riko ngcapin semangat ka timmah raka. Namun bede se tak teremah deri timmah riko amargha kala dhedhina bede ke kacauan antar duwe’tim ben suporter tape langsung e lang-lang maso pihak panitia ben polisi tako’na dhedi rajenah masalah.


Sanajjan sakabbhinna kennengngan se socce reya bisa ekaghabay kennengan ibada mongghu dalem Islam, tape kennengngan se paleng otama reya masjid. Masjid e bhan-sabbhan daerah bhangonna ta' pada ban biyasan noro'aghi tradisi ban kabiyasaan bhangon gheddhung e daerah bang-sebang. Keng biyasana oreng nyangka jha' masjid reya kodhu bada Quba ban lambhang bulan ban bintang. Masjid dhaddhi kennengngan paleng otama polana bisa esse oreng bannya' kaangghuy abhajang ajamaa ban adarusa otaba ngajhi. Kaghunaanna masjid saongghunna pada maso Langghar kaangghuy kennengngan parembhaghan ban laenna, tape setiya bannya' masjid ghun eghabay kennengngan ngajhi ban abhajang ajamaa. Aherra masjid bannya' ekanceng mon la mare abhajang ajamaa, masjid bannya' kaelangan kaangghuy kamanussaan.


Anya deri lambek terro noronaghi berrek bhedhennah. Marghenah setiah Anya jiah kocak eng dokter le termasok bennyak ellun lemak, se akhirreh ngebey abek eng gheressah berrek, lok nyaman, ben legghis komat. Anya dek adek eng ngetelak oreng se bhedhennah bhagus ben terro akadik jiah. Ajiah sempet apede beberempah minggu ben adiet tapeh akhirreh lok mareh tuntas ben ambu tengnga jhelen polanah Anya le toron semangat korosseh. Keng semarrenah e kocak dokter kadik jiah ben Anya ghik bhuruh beres komat, ajiah andik target anyar. Benne terro koros, tapeh terro andik bhedhen se sehat. Tebhenah Anya molaen ngejhelenin reh searenah bik apede.


Kong Tek bada dalem ritual kamateyan magharsare Tionghoa sangat nekkanaghi ma'le na'-ana'en terros ngormat rengtowa. Sefat ngormat reya elakone bhan are da' oreng se ghi' odi' ban smaarena mate, elakone kalaban cara se bhidha. Nangeng cara ngormat ka kalowarga se la mate sala settongnga reya tradisi Kong Tek, se atojjhuwan kaangghuy "nyocce'e roh" bangaseppo. Dalem tradisi Kong Tek bada settong parkara se ani, kalowarga se ghi odi' aghabay miniatur otaba terowan ma-rimaan se endha, e seddhi'en bharang laenna enga' hio, dhalubang emmas ban pera'. Tradisi reya teptep ejhalane, enga' se elakone bi' Kalowarga Raja ban/otaba Ummat Bhuddha dari Margha Tjan Hok Jin dari Banjar Lampu Dhisa Catur Kintamani.


Bannya' macem hape se kalowar ban matabar bharang se kadhang ta' bisa etebbhak gantengnga senga' apa. Bannya' bharang ganteng ghun ekabala dalem oca' tape ta' ebhukteaghi ka kabada'enna. Bannya' oreng ajhuwal hape lakar emolae dari ca'-oca' ban kadhang esaba' neng bannya' barta ban neng media sosial, media se ekenda'i bi' bannya' oreng. Lamba' ghun osom hape Nokia, Samsung, ban Soni. Pas Cena makalowar bannya' hape se mereggha ana-barna. Bannya' macemma ban bannya' keya tengka perusahaan se terro pajua wal-jhuwwalla. Bannya' cara se eyangghuy se terro makellemma perusahaan laen otaba esaenge. Monla dayya, ajhung-jhungan se ngoker oca'. Oca' najha' oreng terro melleya.


Bhan lagghu tang Bapak se omorra la para` 60 taon gi` rajin olahraga maseh pera` ajhalan soko. Ajhalan soko riya ye olahraga se paleng ghampang. Kabbhi oreng paste ajhalan soko, pera` mun pajhet ajhalan polana olahraga ben ta` olahraga, ye ollena laen. Tang Bapak senneng olahraga pas mantan atlet kiya gi` ngodena. Mun la omor tua riya pera` alakoni se enteng-enteng. Ajhalan soko e ade`na bengko pera` ghebey nyare pello ma` le seggher ben gede gerrakna. Tang Bapak ajhalan kera-kera 15-20 menit bhan are, ye kadhang nompa` sapeda bi` ca kancana se la Lansia. Olahraga riya ma bugar ka abe` ma` bisa pagghun odi` sehat ben ngorangi panyake`na tang Bapak ye ruwa kolesterol.


Minggu deteng Wisa nontonnah konser neng Bandung. Areh riyah Wisa siap-siap bhereng apaan bhein se eghibeeh. Wisa tak nyambih benyak behereng. Bherengah ghun sittong tas ransel. Kalaghu'nah Wisa mangkat dheri roma nompak sapeda motor kancanah, entar ka stasiun kereta api. Wisa melleh tiket pagi makle bisa depak bandung siang. Ghen depan bandung, Wisa langsung entar ka penginapan moso teros istirahat. Samarenah istirahat ben tedung, Wisa nyareh ngakan ning seddiknah tempat penginapannah. La depak ka sore, Wisa yap-siap ghebey entar ka konser. Wisa bedeh ning antrian paleng adek polanah dheteng re-sore. Sajen malem, sajen benyak oreng se deteng ghebey nonton konser riyah.


Nak-kanak paleng seneng mun ajejen kentang guring engak neng McDonald otabeh KFC. Paleng ruwetteh mbu-embu mun anak eng terro ajejenah jiah. Tapeh setiah zeman la gempang. Mun terro akebey e roma bisa, karo ajelling neng internet la bedeh caranah agebey. Settong, kombik ben becco sampe berseh kentang semareh e kerak nik-kenik. Kedue, kelah kentang pas berrik beng pote, micin, ben buje sampe 5 menit. Ketello, angkes kentang pas sabek ke banci aeng es. Keempa, mun kentang la cellep angka' pas berrik tepong maisina. Kelema, pemasok kentang ke delem lemari es abittah due jem. Mun lamareh, pas guring sampe gering. Kentang guring riah cocok mun e kakan bik saos sambel.


Endi' cara jhajjhualan e bengko riya nyaman, apapole kennenganna e daerah perumahan kelas attas. Bisnis paracangan riya se nyaman. Salaenna kabhutoan sembako, ajhual gas ben aeng nginum isi ulang otabe galonan paleng ebhutoaghi. Oreng perumahan paste bhutoh, panengnga nyamana aeng ben gas riya mun e perumahan sara nyarena kodhu ka luar komplek ye bhuru nemmu. Mun bede settong bhai orengnga ta' todusan ajhual ruwa, bhakal gherus. Polana bharang kaduwe' riya para' bhan are maste bannya' se nyare. Mun la kadhung melle kiya, biasana paste bannya'. Panengnga mun reng soghi riya ye senneng nyetok bharang, ta' olle kosong. Ma' nyaman ghebey persediaan.


Mun neng kotta lahanna begh sara etambhang neng dhisa. Sampe` bede se kodhu melle tanah neng toko kembhang ben taneman. Tape la ekennal bede cara ghebey nanem taneman salaenna neng pot, ye ruwa angghuy hidroponik. Pertamana siapaghi alat ben bahanna, biasana angghuy bhutol akua se tangghung otabe okoran raja 1.500ml. Kaduwe`, siapaghi media tanemma, enga` tanah. Katello` berri` bhibhitdhe taneman. Kaempa` siapaghi larutan nutrisi. Larutan nutrisi riya la bede belliyanna neng toko, biasana aropa serbuk pas ecampor dhibi` ben aneng. Mare ruwa  siaplah eseram se cocok bi` baktona bile. Sambi adente` baktona tambeh tombu pas panenna. Sederhana ben nyaman ghebey oreng se odi`na sara nyare tanah.


Teppak bedeh pertandengan lomba volli neng daerah romannah kulah lakar duh cek sennengngah melanah neka kulah atemmoh sareng nak kanak se ghaduwan bhakat se jago neng olahraga bal ka'dhinto. Rassannah neka lakaran lok bisa e abesin pole, mun tak sala teppak jareah lakaran Agustusen jaruah e dhimmah kan mosemmah lomba ban teppak jarah bhaktonnah lomba volli antar dhisah. Kulah ngeding bedeh lomba volli jareah teppak dhu malemmah, lajuh Sennen sorennah kulah mangkat sareng tang alek neka ngoladhi lombannah jareah. Kulah lakar paleng semangat manabi bedeh volli, napah pole se amaen neka tetangghe kulah sadhaja se theng ghanteng ban ghi tenggi sadhaja.


Mesen cuci riyah termasok barang elektronik rumah tangga se bennyak oreng andik, argenah kiyah lok pateh larang polanah bedeh kiyah argenah ngode, apapole oreng kotta se pasteh males ngocek mon nyassah klambih pasteh andik mesen cuci riyah. Mesen riyah lakar ongghu megempang dek oreng lok naggin nyassa dibik, ben klambih degghik deddhi semmo gering deddhi lekas kesap mon ejemmor. Mesen cuci riyah cocok kiyah eangghuy ben oreng neng romanah sibuk tadek bektoh gebey ngocek sassahan klambih, ngangghuy mesen riyah dek bektoh deddhi sajjen rengkes.  Mesen cuci riyah lakar nolong dek oreng neng romanah apapole ngangghuy mesen cuci riyah bisa lebbi hemat dek sabun ben aeng se eangghuy gebey nyassah.


Rina areh riyah ghun amain Instagram saarean. Polanah bhusen adhek kalaoan. Bektoh amaian Instagram, RIna tatemmoh moso Instagrammah Peaf Project. Ning IG ruah ternyata bedeh kegiatan lebur. Sabbhen minggu ruah, komunitas riyah amain ka benyak roma ibede se bedeh ning Jakarta. Ghen e tegguh moso RIna corak lebuh, akhirrah rina norok a daftar ghebey kegiatan minggu dheteng. Minggu dheteng riyah bektonah entar ka gereja se bedeh ning Jakarta pusat ning adeknah Masjid Istiqlal.  Sadhepaknah ka minggu deteng, rina dheri pagi la yap-siyap polanah tak sabbhen ghebey norok ben terro taoah dhelem gereja ruang engak apah. Sajhem sabelun molaen rina la mangkat nompak kereta.


Manabi reng Madhure nekah lakar cekka' ban kentel sarah sareng nyamannah ka aghema'an. Kalabhan hari jareya, oreng Madhura manabi la mapon masok ka bhulan Molod aneka ngaraya aghin bulan Molod secara mewah ban mariah. E rayaaghin bhagi oreng se ghaduwan ban mampo bein se sabenderrah. Kabadha'an bhulan molod paneka ghabay moment se nyennengaghin dha' reng oreng. Biasannah acara jareya marennah Maghrib, lajuh sampek marennah esya' se e ka' dhimmah oreng neka bhakal olle berkat dharri toan ruma. ACarannah neka ghi a serakalan akadhi biasannah ban badha pamaosan sholawat nabi tor badha partunjughannah akadhi hadrah ban ceramah. Bhagi reng Madhura, lan molod arassah tellasen.


Bhan areh Sabtoh sore biasanah kulah segghut entar ka pantai neng daerah ber dhalem neng Kamal, bhangkalan. aneka salah settong kennengan se lok toman e jhamak sareng reng oreng tape pernanah loar biasa. Sadhajanah tase' ban pemandangan kottah Sorbhaja neka eketarah kabbhi. Sore pokol 3 kulah mangkat, perjalanan neka korang lebbhi 1 jam, amargha kulah benne dhari Bhangkalan kottah. Daerah kamal neka lakar le poncok eng Bhangkalan bhagian laok. Nah Dhepa' kaissah saketar pokol empa' an sore lajuh ulah le melleh gellun neng indomaret ghebey ghuk ghengghuk. kaula da' kaissah ngebeh laptop male lok busen, napah pole kedibi'en ngaleppasen lessoh selama 5 areh alakoh.


Pas covid, oreng e betessen se kaluar romah. Entar ka luar roma bhein tak olee, apapole mon entar a liburen. Mangkanan industri pariwisata ancor bekto covid. Samarenah covid, bede trend anyar se nyareh otabe entar a wisata ka hidden gem otabe wisata se ghitak benyak oreng taoh. Kennengan wisata se sabelunnah cek seppenah, dhedhi benyak wisatawan polanah molaeh e posting-posting ning media sosial ben internet. Benyak dheri pengelola wisata riyah tak siap moso benya'en wisatawan se dheteng. Dhedhi pengeloaan wisatanah tak bhegus. Sala sittong se s ghebeyen rogi riyah mon benyak wisatawan dhedhi benyak sampah ning kennnengan wisata. Pengelola tak siap moso sdm ben benyak se tak taoh.


Chef Devina ariyah chef se terkenal neng kalangan bok-ebok. Resep-resep beh ghempang etoro'en ben tak pateh mlarat. Chef Devina lakoh a posting tayangan resep ben a sak-massak ning Yotube. Chef Devina andik depor dhibi' ghebey asamassak. Mon e jhelling aghi ning youtube, deporah cek nyamanah. Bherse ben ghenna'. Desain deporrah abernah clleng ben coklat ngodeh. Andik benyak koleksi todik. Dheri se rajeh sampe' se paleng kinik. Chef devina nganghuy kompor tanem ben bede benyak bhutol bumbu se e tatah rapi ning sedhi'en kulkas. Kulkasseh rajeh, se duwe' labeng kanan kiri. Biasanah chef devina aghebey kakanan ning depor jariyah. Kaddheng kiyah amassak ning depor studio se laen.